Ramai rasa janggal Ismail Sabri sebelah Guan Eng, Wan Azizah
Oleh MOHD RASDAN AHMAD

19 Disember 2022, 4:21 pm
KUALA LUMPUR – Bekas Perdana Menteri, Datuk Seri Ismail Sabri Yaakob menjadi tumpuan ramai apabila lokasi kedudukan beliau di Dewan Rakyat kali ini bersebelahan Ahli Parlimen Bagan, Lim Guan Eng.
Bukan itu sahaja, kedudukan Ahli Parlimen Bera itu turut dilihat bersebelahan dengan Ahli Parlimen Bandar Tun Razak, Datuk Seri Dr. Wan Azizah Wan Ismail.
Mereka bertiga merupakan pemimpin daripada tiga parti besar yang berbeza iaitu Ismail Sabri daripada Barisan Nasional (BN), Guan Eng (DAP) manakala Dr. Wan Azizah pula daripada Parti Keadilan Rakyat (PKR).
Ismail Sabri dilihat dikepit oleh kedua-dua pemimpin berbeza ini di mana Guan Eng di sebelah kanan manakala Dr. Wan Azizah berada di sebelah kiri beliau.
Keadaan ini merupakan kali pertama berlaku sejak negara merdeka apabila Kerajaan Perpaduan dibentuk selepas Pilihan Raya Umum ke-15 (PRU15) bulan lalu.
Orang ramai juga turut sependapat dan menyifatkan gabungan dalam kerajaan kali ini adalah unik dan kuat.

“Jarang boleh tengok Pak Long Mail duduk di tepi pemimpin DAP dan PKR ini, tapi sebab kerajaan ini ditubuh melalui gabungan-gabungan parti besar ini, maka situasi seperti boleh kita lihat,” jelas Ardini_Zahra.
“Boleh tengok mereka bertiga duduk bersebelahan, unik betul kerajaan kali ini,” jelas MarkJu.Bakar. – KOSMO! ONLINE


Kematian bayi di perhentian bas Jelukong kemungkinan akibat jangkitan darah
Oleh CHERINE JON

19 Disember 2022, 4:12 pm
KUCHING – Kematian bayi di perhentian bas Jelukong, Sri Aman pada 9 Disember lalu kemungkinan berpunca akibat jangkitan darah (sepsis) dengan komplikasi jangkitan selaput otak (meningitis).
Pengarah Kesihatan Sarawak, Dr Ooi Choo Huck berkata ia berdasarkan laporan yang diperolehi daripada temu bual bersama ibu bapa, rekod perubatan dan pemeriksaan fizikal ke atas mayat bayi berkenaan.
“Justeru, Jabatan Kesihatan Negeri Sarawak ingin menasihati orang ramai agar membawa bayi atau anak mereka ke fasiliti kesihatan (klinik/hospital) terdekat dengan segera sekiranya mendapati bayi atau anak tidak sihat,” katanya menerusi satu kenyataan, hari ini.
Dalam pada itu, beliau berkata hasil daripada laporan akhir ke atas kes yang tular di media sosial itu, bayi berusia tiga bulan berkenaan telah meninggal dunia di dalam bas semasa dalam perjalanan bersama ibunya dari Kuching ke Sarikei pada 4 Disember 2022, bertujuan mendapatkan rawatan tradisional.
Katanya ibu bayi itu menyedari bahawa bayinya tidak bernafas semasa mereka berhenti di perhentian bas berkenaan.
“Bayi telah dibawa ke hospital berdekatan dan disahkan telah meninggal dunia di hospital berkenaan. Bagaimanapun, bedah siasat tidak dilakukan kerana pihak keluarga tidak bersetuju.

“Mayat bayi tersebut kemudian dibawa pulang oleh pihak keluarganya dan dikebumikan,” katanya. – KOSMO! ONLINE


Tanah runtuh: SJKC Mun Choong larang letak bunga di sekolah
Oleh AMREE AHMAD

19 Disember 2022, 4:48 pm
PUTRAJAYA – Orang ramai dilarang meletakkan bunga di tembok Sekolah Jenis Kebangsaan Cina (SJKC) Mun Choong di Jalan Ipoh, Kuala Lumpur sebagai tanda penghormatan terakhir kepada mangsa tragedi tanah runtuh di Batang Kali, Selangor.
Perkara berkenaan dijelaskan Perbadanan Pengurusan Sisa Pepejal dan Pembersihan Awam (SWCorp) Wilayah Persekutuan menerusi hantaran laman sosial rasminya sebagai merujuk kepada tindakan sekolah itu melarang perkara berkenaan.
“SJKC Mun Choong telah dikunjungi ramai orang untuk memberikan penghormatan terakhir, tetapi pihak sekolah buat sekatan dan meminta tiada bunga atau lilin diletakkan.
“Mana-mana pihak yang berhasrat memberikan penghormatan terakhir kepada mangsa boleh berbuat demikian dengan pergi terus ke lokasi pengebumian yang ditetapkan,” katanya.
Pada masa sama, SWCorp juga diminta untuk segera membuang jambangan bunga itu selain menampal notis larangan sebagai langkah kebersihan dan keselamatan kawasan berkenaan. – KOSMO! ONLINE


Cuepacs dukacita ahli tidak dapat pelepasan hadir mesyuarat sekerja
Oleh MOHD YUNUS YAKKUB

19 Disember 2022, 4:40 pm
SHAH ALAM – Kongres Kesatuan Pekerja-Pekerja di Dalam Perkhidmatan Awam Malaysia (Cuepacs) menzahirkan dukacita apabila ahlinya tidak dapat pelepasan untuk ke mana-mana mesyuarat kesatuan sekerja.
Presidennya, Datuk Adnan Mat berkata, ini ekoran alasan lemah apabila mana-mana kesatuan dibawah Cuepacs tidak berdaftar dengan Jabatan Perkhidmatan Awam (JPA) untuk dimasukkan dalam Sistem Pengurusan Maklumat Sumber Manusia (HRMIS).
Katanya, kesatuan sebelum ini telah berdaftar dengan Jabatan Ehwal Kesatuan Sekerja.
“Apabila kami semak adalah perkara amat janggal dengan tidak mendapat pelepasan daripada ketua-ketua perkhidmatan kerana tiada nama kesatuan dalam HRMIS.
“Justeru, kami mendesak kerajaan kerana perkara ini boleh dilaksanakan menerusi sesi libat urus kerajaan kepada kerajaan (G2G) daripada Jabatan Ehwal Kesatuan Sekerja Kementerian Sumber Manusia kepada JPA untuk didaftarkan dibawah HRMIS,” katanya kepada pemberita selepas pemilihan Cuepacs dalam Konvensyen Kongres Tritahunan Cuepacs ke-29 Sesi 2022-2025 di Pusat Konvensyen Shah Alam (SACC) di sini, hari ini.
Jelas beliau, segala usul yang telah diluluskan dalam konvesyen tersebut akan dibawa kepada pihak kerajaan untuk tindakan selanjutnya.

Ketika ditanya mengenai harapan Bajet Mini yang akan dibentangkan Perdana Menteri, Datuk Seri Anwar Ibrahim nanti, Adnan menjelaskan agar mengekalkan pengumuman oleh kerajaan terdahulu atau membuat penambahbaikan khususnya untuk penjawat awam.
“Harapan kami sangat tinggi terhadap satu pengumuman yang telah dibuat kerajaan (Keluarga Malaysia) sebelum ini. Harapan kami jika tiada pengumuman baharu, kekalkan pengumuman lama.
“Jika ada pengumuman baharu dibuat (untuk penjawat awam), adakan penambahbaikkan dan tambahan buat bahagian tertentu dalam perkhidmatan awam,” katanya. -KOSMO!ONLINE


‘Sudah dua minggu Mak Senah hilang’
Oleh NOR AINNA HAMZAH

19 Disember 2022, 4:22 pm
TAMPIN – Sebuah keluarga berharap agar ibu mereka iaitu Aliah Omar, 74, atau lebih dikenali sebagai Mak Senah oleh penduduk kampung Felda Sungai Kelamah, di sini, ditemui dengan selamat selepas dua minggu hilang tanpa jejak.
Che Roshidee Che Harun, 32, yang merupakan anak bongsu Mak Senah berkata, penduduk kampung serta pasukan penyelamat sudah puas mencari ibunya di kawasan kebun di felda berkenaan, selain di jalan utama namun hampa.
Menurutnya, rutin ibunya pada setiap hari berjalan-jalan di kawasan felda berkenaan.
“Saya tinggal berhampiran dengan rumah ibu dan akan datang ke kediamannya seawal pukul 8 pagi sehingga pukul 5 petang kerana menguruskan ternakan kambing di belakang rumah,” katanya ketika ditemui di Felda Sungai Kelamah, di sini, semalam.
Menurut Che Roshidee, dia menyedari kehilangan ibunya ketika pulang untuk makan tengah hari dan melihat sarapan yang dibeli sebelah pagi tidak dimakan.
“Seperti biasa, saya akan beli makanan untuk ibu sebelum terus ke belakang rumah menguruskan ternakan kambing. Namun apabila saya masuk ke rumah pada waktu tengah hari, lihat makanan dibeli tidak terusik.

“Saya mulai bimbang dan harap mak akan pulang segera. Kebiasaannya sama ada orang kampung menghubungi saya untuk mengambil mak di mana-mana kawasan kampung atau mak akan dihantar pulang,” ujarnya.
Tambahnya, kali terakhir dia ternampak ibunya mengenakan baju kurung berwarna hijau dengan bunga kecil berwarna kuning di kawasan kampung pada pukul 5 petang, 5 Disember lalu.
Sehingga ke hari ini, katanya, penduduk dan pasukan penyelamat masih gagal menemui ibunya serta tiada sebarang petunjuk baharu.
“Malah, ada beberapa pasukan paranormal yang mengetahui kehilangan ini datang membantu, namun kesemuanya gagal menemui petunjuk. Mereka masuk mencari pada waktu malam dan hanya mencari berdasarkan pendengaran dan bau.
“Kami sudah mencuba pelbagai ikhtiar seperti setiap kali mencari ada penduduk yang melaungkan azan dan ada juga penduduk yang menyatakan mak di pelbagai lokasi mengikut firasat masing-masing, namun hampa.
“Sekiranya orang ramai ada ternampak ibu saya boleh menghubungi saya di talian 0182262069. Saya sangat bimbang sebab ibu ada sakit darah tinggi dan keluar sehelai sepinggang,” katanya. – KOSMO! ONLINE


Ramli, Alice dilantik Timbalan Yang Dipertua Dewan Rakyat
Oleh MOHD RASDAN AHMAD

19 Disember 2022, 4:29 pm
KUALA LUMPUR – Ahli Parlimen Cameron Highlands, Datuk Ramli Md. Nor dan Ahli Parlimen Lanang, Alice Lau dipilih sebagai Timbalan Yang Dipertua Dewan Rakyat yang dicapai melalui undi bersurat dalam kalangan ahli Parlimen hari ini.
Keputusan tersebut diumumkan oleh Yang Dipertua Dewan Rakyat, Datuk Johari Abdul dengan menyaksikan Ramli memperoleh 148 undi manakala Alice mendapat 146 undi.
Sementara itu, seorang lagi calon iaitu Ahli Parlimen Masjid Tanah Datuk Mas Ermieyati Samsudin yang mewakili blok pembangkang hanya memperolehi 74 undi.
Terdahulu, Perdana Menteri, Datuk Seri Anwar Ibrahim mencadangkan Ramli daripada Barisan Nasional (BN) dan Alice daripada DAP sebagai Timbalan Yang Dipertua Dewan Rakyat serta disokong oleh Timbalan Perdana Menteri, Datuk Seri Fadillah Yusof. – KOSMO! ONLINE.


Hari pertama Dewan Rakyat sudah kecoh
Oleh MOHD RASDAN AHMAD

19 Disember 2022, 4:44 pm
KUALA LUMPUR – Persidangan pertama Dewan Rakyat mencetuskan kekecohan selepas usul undi percaya terhadap Perdana Menteri, Datuk Seri Anwar Ibrahim dikemukakan oleh Timbalan Perdana Menteri, Datuk Seri Fadillah Yusof.
Ketegangan berlaku selepas Ahli Parlimen Arau, Datuk Seri Shahidan Kassim mengemukakan ‘point of order’ agar tidak menggunakan Yang Dipertuan Agong dan Raja-Raja Melayu bagi mempengaruhi Dewan Rakyat selepas pelantikan Anwar sebagai Perdana Menteri telah diperkenankan.
Shahidan berpandangan, perkara tersebut melanggar Peraturan Mesyuarat Dewan Rakyat Perkara 36(7), dan meminta Anwar menjadi Perdana Menteri tanpa perlu mengemukakan usul percaya, jika diyakini mempunyai keabsahan.
“Bagi kami pada pandangan kalau Agong sudah absah (pelantikan Anwar), buat apa nak bawa sini. Jadilah Perdana Menteri, tak perlu absah,” katanya di Dewan Rakyat hari ini.
Dalam pada itu, Ahli Parlimen Hulu Langat, Mohd. Sany Hamzah berkata keputusan mengemukakan undi percaya dibuat kerana baginya Anwar mempunyai keberanian.
“Perdana Menteri kelapan (Tan Sri Muhyiddin Yassin) dulu tidak berani nak bawa (undi percaya) tahu isytihar darurat memang tidak berani.

“Sebab kita berani Perdana Menteri yang ada hari ini berani tak sama seperti yang kelapan dulu,” ujarnya. -KOSMO! ONLINE


Jalan Batang Kali-Genting Highlands tutup setahun
Oleh MUHAMMAD NAJIEB AHMAD FUAD

20 Disember 2022, 9:35 pm
KUALA LUMPUR – Laluan Batang Kali-Genting Highlands dijangka ditutup sehingga penghujung tahun depan berikutan kerja-kerja membaiki cerun dan jalan di kawasan insiden tanah runtuh mengambil masa setahun.
Ketua Setiausaha Kementerian Kerja Raya (KKR), Datuk Wan Ahmad Uzir Wan Sulaiman berkata, dalam tempoh itu, pengguna diminta menggunakan laluan alternatif yang akan dikeluarkan bilik gerakan Jabatan Kerja Raya (JKR).
“Jalan Batang Kali – Getting Highlands masih ditutup hingga pembaikan cerun dilakukan dan ia bakal siap dalam masa setahun bergantung kepada peruntukan,” katanya selepas Majlis Perasmian Hari Frosesion Teknikal Negara (HTPN) di sini hari ini.
Insiden tanah runtuh di jalan Batang Kali- Getting Highlands yang turut menarapkan sebahagian tapak perkhemahan Father’s of Organics pada Jumaat lalu mengakibatkan 24 mangsa maut manakala sembilan lagi masih hilang.
Kejadian itu berlaku kira-kira pukul 2 pagi dan operasi mencari Dan menyelamat memasuki hari kelima hari ini.
Wan Ahmad Uzir berkata, pembinaan jalan di kawasan itu tidak menyebabkan berlakunya runtuhan, sebaliknya insiden berkenaan disebabkan faktor semula jadi kerana adanya aliran air bawah tanah.

Sementara itu, jelasnya, kementerian telah mengenal pasti 1,045 cerun yang berada di sepanjang jalan Persekutuan di Semenanjung dalam kategori berisiko tinggi untuk runtuh. – KOSMO! ONLINE.


Jimmy sah milik Selangor
Oleh MOHD. FITRIE MUHAMAD

20 Disember 2022, 9:59 pm
PERTAHANAN kebangsaan, Ahmad Khuzaimi Piee mahu mencabar kemampuan dirinya selepas sah bergelar pemain baharu Selangor untuk hadapi saingan Liga Malaysia (Liga M) musim depan.
Perkembangan itu diumumkan sendiri oleh juara Piala Malaysia 33 kali itu dan ia menjadi pemain kedua berjaya direkrut Red Giants selepas mengesahkan mengikat perjanjian dengan seorang lagi pemain kebangsaan, V Ruventhiran.
“Selangor FC mengucapkan selamat datang kepada Khuzaimi Piee. Semoga beliau dapat mengukuhkan jentera pertahanan Gergasi Merah untuk Liga Malaysia musim 2023.
“Khuzaimi merupakan pemain terbaru kedua yang diperkenalkan untuk membarisi pasukan utama selepas Selangor FC memperkenalkan Ruventhiran baru-baru ini,” menurut kenyataan Selangor.
Ahmad Khuzaimi atau lebih dikenali sebagai Jimmy bukan lagi nama asing dalam arena bola sepak negara, memulakan karier profesionalnya sejak dari tahun 2015 bersama pasukan PKNS FC kemudiannya dipinjamkan ke Syarikat Air Melaka Berhad FC.
Seterusnya, Jimmy kembali menyarung jersi negeri kelahirannya, Melaka sebelum berhijrah dengan menyertai UiTM FC pada 2017 hingga 2019 sebelum aksi cemerlang dengan dengan Negeri Sembilan musim ini berjaya menarik perhatian pengendali negara, Kim Pan Gon.

“Semua tahu Selangor FC merupakan satu pasukan yang besar, jadi saya menganggap ini satu cabaran yang saya sahut untuk diri dan kerjaya saya. Saya seorang yang selalu mempunyai sasaran yang tinggi untuk diri sendiri,” kata Jimmy.


Tanah Runtuh: Anggota jumpa selimut, alat berkhemah mangsa
Oleh TUAN NURHIDAYAH TUAN AB.GHANI

20 Disember 2022, 9:30 pm
HULU SELANGOR – Memasuki hari kelima operasi mencari dan menyelamat (SAR), sembilan lagi mangsa tanah runtuh yang hilang bertumpu di Sektor C (Riverside) di Father’s Organic Farm, Batang Kali-Genting Highlands.
Timbalan Pengarah Bomba Selangor, Wan Md Razali Wan Ismail berkata, anggota SAR menemukan peralatan seperti khemah, selimut dan tong sekitar tengah hari tadi.
“Kami menjumpai petanda-petanda yang memberi semangat untuk mencari sepertu tong, alat-alat perkhemahan serta selimut dipercayai milik mangsa tragedi tersebut.
“Penggalian dibuat di Sektor C dengan lebih terperinci tetapi perkembangannya negatif setakat ini,” katanya.
Jelasnya, kerja mencari mangsa masih dijalankan susulan cuaca baik sekaligus memudahkan kerja-kerja anggota SAR.
“Cuaca hari ini membantu operasi di mana kita memberi tumpuan kepada kerja pencarian menggunakan jentera berat.

“Cuma aliran air bergerak dari atas ke Riverside memberi sedikit cabaran kepada anggota kerana ia menyebabkan tanah lembik dan berair,” ujarnya.
Setakat ini, mangsa hilang dalam tragedi tanah runtuh berkenaan masih kekal 9 orang, 61 mangsa selamat dan 24 meninggal dunia. -KOSMO! ONLINE.


MAIPk terima bayaran zakat perniagaan, tanaman berjumlah RM6.2 juta
Oleh LIYANA RAMLI

20 Disember 2022, 9:39 pm
IPOH – Sultan Perak, Sultan Nazrin Muizzuddin Shah berkenan menerima bayaran zakat perniagaan dan tanaman berjumlah RM6,288,359.24 daripada lima syarikat korporat kepada Majlis Agama Islam dan Adat Melayu Perak (MAIPk) di Istana Kinta, hari ini.
Penyerahan didahului Perbadanan Pembangunan Pertanian Negeri Perak yang diwakili oleh Ketua Pegawai Eksekutif (CEO), Yahanis Yahya menunaikan zakat perniagaan berjumlah RM3,609,211.09.
Ia diikuti Felcra Berhad Wilayah Perak diwakili oleh Pengurus Besar Wilayah, Yusoff Razali dengan menunaikan zakat tanaman bagi musim 2/2021 dan musim 1/2022 berjumlah RM1,547,020.12.
Sementara itu, Ketua Pegawai Eksekutif Prosontech Sdn Bhd, Ahmad Razali Kamarulzaman menunaikan zakat perniagaan berjumlah RM510,000.00.
Seterusnya, Koperasi Perladangan kawasan Bagan Datoh Perak Berhad menyerahkan zakat perniagaan berjumlah RM486,393.03 diwakili oleh Pengerusi Koperasi Perladangan Kawasan Bagan Datoh Perak, Salleh Hudin Kamarudin.
Dalam majlis itu, Pengerusi Ahli Jemaah Pengarah Pertubuhan Peladang Kawasan Hutan Melintang Pertubuhan Peladang Kawasan Hutan Melintang, Khairuddin Tarmizi turut menyerahkan zakat berjumlah RM135,735.00. – KOSMO! ONLINE.


Bandar terapung ‘ikan pari’ boleh belayar di lautan
Oleh KOSMO!

20 Disember 2022, 8:30 pm
PARIS – Beberapa imej sebuah ‘kapal bandar terapung’ yang berbentuk seperti ikan pari telah didedahkan dengan rekaan tersebut dikatakan mampu menampung beribu-ribu orang dalam satu masa, lapor akhbar The Sun semalam.
Rekaan dinamakan City of Meriens itu dibangunkan untuk belayar ke seluruh dunia sambil berfungsi sebagai pusat penyelidikan dan pembelajaran bagi mereka yang ingin meneroka kehidupan marin.
Ia mampu menampung sehingga 7,000 orang serta menyediakan pelbagai kemudahan penyelidikan dan sains sambil belayar di laut terbuka.
Arkitek dari Perancis, Jacques Rougerie berkata: “Saya mereka cipta City of Meriens dalam bentuk ikan pari manta kerana ia merupakan rekaan terbaik bagi menempatkan komuniti tersebut.
“Ia dibangunkan untuk penyelidik, ahli akademik serta pelajar yang ingin menerokai kehidupan marin.”
Tambah Rougerie, bandar terapung itu akan mengalu-alukan kedatangan penumpang dari seluruh dunia serta dikawal selia mengikut standard Pertubuhan Bangsa-Bangsa Bersatu (PBB).

“Ia akan merevolusikan dunia kajian bawah air kerana orang ramai boleh berhubung terus dengan laut serta mempunyai akses terus kepada dunia bawah air disebabkan City of Meriens berada di bawah air,” ujar Rougerie.
Sebaik sahaja dibina, kapal tersebut akan mempunyai panjang keseluruhan 900 meter (m) dan lebar 500 m. Bahagian dalamnya akan menampung kapal penyelidikan sepanjang hingga 90 m.
Terdapat juga pelan untuk menyediakan dewan-dewan kuliah, makmal, kawasan tempat tinggal, aktiviti kebudayaan serta zon sukan.
City of Meriens akan berada di bawah naungan Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO) menerusi Suruhanjaya Oseanografi Antara Kerajaan.
Rougerie mula merancang konsep bionik dan biomimetik tersebut 13 tahun lalu dan yakin ia akan beroperasi menjelang 2050. – Agensi


Ambulans dipercayai bawa pesakit terbalik
Oleh KOSMO!

20 Disember 2022, 9:44 pm
GEORGE TOWN – Sebuah ambulans St. John dipercayai membawa pesakit dilaporkan terbabas lalu terbalik di Jalan Masjid Negeri menghala ke pusat bandar di sini petang tadi.
Kejadian kira-kira pukul 5 petang tadi turut tular di media sosial termasuk kumpulan WhatsApp.
Menerusi video berdurasi 24 saat itu, kelihatan seorang wanita dalam keadaan duduk dan parah pada tangan kiri di tempat duduk hadapan.
Kelihatan juga seorang pemandu dalam keadaan tersepit manakala seorang individu lagi berada bahagian belakang tempat duduk pesakit.
Sementara itu, Ketua Balai Bomba dan Penyelamat Jalan Perak, A’ Azelan Hassan ketika dihubungi Kosmo! mengesahkan kejadian tersebut.
“Apabila pasukan bomba tiba di tempat kejadian mendapati kemalangan berlaku melibatkan sebuah ambulans St. John yang terbabas dan melanggar pokok.

“Terdapat empat mangsa terlibat. Tiga mangsa telah dibawa ke Hospital Pulau Pinang dengan ambulans Kementerian Kesihatan (KKM) manakala seorang lagi dibawa menaiki Jentera Perkhidmatan Perubatan Kecemasan (EMRS),” katanya
Bagaimanapun, laporan berhubung kemalangan dan status mangsa terlibat akan menyusul nanti. – KOSMO! ONLINE.


Kawasan perumahan di Kampung Raja banjir
Oleh LUQMAN RIDHWAN MOHAMED NOR

20 Disember 2022, 11:02 pm
CAMERON HIGHLANDS – Sebuah kawasan perumahan di Kampung Raja di sini dilanda banjir akibat hujan yang berterusan hampir setiap hari.
Ketua Balai Bomba dan Penyelamat Cameron Highlands, Muhammad Fadeli Abu Sirin berkata, pihaknya bergerak ke lokasi kejadian sejurus menerima laporan mengenainya pada pukul 6.30 petang.
“Hujan berterusan menyebabkan berlaku sedikit kenaikan air yang melibatkan sebuah kawasan perumahan di Kampung Raja.
“Keadaan itu menyebabkan penghuni satu unit rumah di situ meminta untuk dipindahkan,” katanya ketika dihubungi di sini hari ini.
Pada masa sama, Muhammad Fadeli berkata, hujan masih turun di lokasi tersebut dan pihaknya telah menempatkan anggota di sana bagi memantau keadaan. – KOSMO! ONLINE


Firdaus Wong tertekan, sukar tidur lihat gambar kemaluan lelaki
Oleh IVAN AMIRUL

20 Disember 2022, 8:05 pm
TENOM – “Semenjak menerima kes itu dan melihat begitu banyak mesej serta gambar kemaluan lelaki, saya sendiri yang merupakan lelaki tertekan dan sukar untuk tidur malam kerana imej-imej itu sering berlegar di minda,” kata Firdaus Wong.
Pendakwah bebas itu menyatakan dirinya mengalami kemurungan berikutan kerap kali melihat mesej berbaur gangguan seksual selain gambar kemaluan lelaki sejak menerima kes membabitkan pendakwah terkenal, Ebit Lew.
Firdaus yang juga Pengasas dan Presiden Pertubuhan Bukan Kerajaan (NGO), Multiracial Reverted Muslim (MRM) memaklumkan situasi itu juga dirujuk tentang kesalahan ejaan pada hantaran dibuatnya di dalam kumpulan Whatsapp “NOBODY” yang turut disertai tiga individu lain.
Menurutnya, perkataan “keburungan” di dalam ayat hantaran “Amaran!!! Keburungan-Keburungan” yang ditulisnya adalah merujuk kepada perkataan “kemurungan”.
“Perkataan keburungan-keburungan adalah kesalahan ejaan daripada saya sendiri yang sepatutnya bermaksud kemurungan-kemurungan,” katanya ketika sesi pemeriksaan balas oleh peguam bela, Ram Singh.
Sementara itu, menjawab soalan Timbalan Pendakwa Raya, Zahida Zakaria pada sesi soal jawab sebelah pagi yang bertanya mengenai kumpulan Whatsapp ‘NOBODY’, Firdaus Wong atau nama sebenarnya Firdaus Wong Wai Hung, 39, memaklumkan platform berkenaan diwujudkan olehnya selain dianggotai tiga individu lain iaitu Mohd Fairuz Abu atau Fairuz Al-Jengkawi (panggilan merujuk Mohd Fairuz), Dr Rozaimi Ramly dan Dr. Yusuf.

Terdahulu, pendakwah terkenal, Ebit Lew tiba di Mahkamah Majistret Tenom, hari ini bagi menghadiri sambungan prosiding perbicaraan kes gangguan seksual mengaitkan dirinya.
Ebit tiba di perkarangan bangunan mahkamah pada jam 9.50 pagi dengan menaiki kereta jenis pacuan empat roda berwarna hitam dan ditemani peguam. -KOSMO! ONLINE.


Lebih 70,000 mangsa banjir di PPS 5 negeri
Oleh MOHD RASDAN AHMAD

20 Disember 2022, 11:32 pm
PETALING JAYA – Jumlah keseluruhan mangsa banjir yang masih berada di pusat pemindahan sementara (PPS) di lima negeri meningkat kepada 71,208 orang malam ini berbanding 66,718 orang petang tadi.
Dua negeri Pantai Timur iaitu Kelantan dan Terengganu terus merekodkan peningkatan bilangan mangsa.
Di Kelantan, Sekretariat Jawatankuasa Pengurusan Bencana Negeri (JPBN) memaklumkan jumlah mangsa meningkat kepada 31,311 orang malam ini berbanding 26,630 orang petang tadi.
Sebanyak 139 PPS dibuka membabitkan jajahan Kota Bharu, Pasir Mas, Bachok, Tanah Merah, Pasir Puteh, Kuala Krai, Machang dan Jeli.
Manakala di Terengganu, Sekretariat JPBN memaklumkan jumlah mangsa banjir meningkat sedikit kepada 39,311 orang daripada 10,937 keluarga berbanding 39,108 orang daripada 10,735 keluarga petang tadi.
Sebanyak 304 PPS beroperasi di kesemua lapan daerah di negeri itu dengan Besut merekodkan seramai 9,225 mangsa, Kemaman (8,573 mangsa), Hulu Terengganu (6,375 mangsa), Setiu (4,988 mangsa), Dungun (4,005 mangsa), Kuala Terengganu (2,545 mangsa), Kuala Nerus (1,839 mangsa) dan Marang (1,761 mangsa).

Sementara itu di Pahang, Sekretariat JPBN memaklumkan bilangan mangsa menunjukkan penurunan malam ini selepas hanya 484 orang daripada 113 keluarga ditempatkan di lima PPS berbanding 873 orang daripada 214 keluarga petang tadi.
Dua lagi negeri iaitu Johor dan Perak masing-masing mencatatkan 48 dan 54 orang mangsa di PPS malam ini. – KOSMO! ONLINE.


Mangsa hilang kekal sembilan orang
Oleh MOHD RASDAN AHMAD

20 Disember 2022, 8:08 pm
HULU SELANGOR – Sembilan mangsa bencana tanah runtuh di tapak perkhemahan Father’s Organic Farm Jalan Batang Kali-Genting Highlands, masih belum ditemui setelah hampir 12 jam operasi mencari dan menyelamat (SAR) dijalankan.
Ketua Polis Daerah Hulu Selangor, Superintenden Suffian Abdullah berkata, tiada perkembangan positif daripada operasi mencari yang tertumpu di Sektor C (Riverview).
“Operasi diteruskan sehingga malam ini, bergantung kepada keadaan cuaca.
“Sekiranya cuaca tidak mengizinkan kemungkinan operasi akan ditangguhkan dan akan diteruskan semula pukul 8 pagi esok,” ujarnya.
Pada masa sama, beliau memaklumkan bahawa pihak polis masih meneliti dua laporan berkait mangsa tragedi berkenaan.
“Kami sedang membuat semakan dan meneliti laporan berkenaan. Buat masa sekarang, anggaran mangsa yang hilang masih seramai sembilan orang.

“Jumlah berkenaan kita perolehi daripada pengurus tapak perkhemahan dan kita masih dalam proses memperincikan lagi maklumat terbabit,” katanya pada sidang media petang tadi. -KOSMO! ONLINE.


Hantaran kemenangan Lionel Messi di Instagram paling banyak ‘likes’
Oleh KOSMO!

20 Disember 2022, 6:30 pm
BUENOS AIRES, ARGENTINA – Bintang bola sepak, Lionel Messi berjaya ‘mengalahkan’ Cristiano Ronaldo di media sosial dengan mendapat tanda suka paling banyak bagi hantaran di laman Instagram yang dimuat naik jaguh sukan susulan kemenangan Argentina dalam perlawanan akhir Piala Dunia Qatar, malam Ahad lalu.
Menurut portal berita MailOnline, Messi memuat naik 10 gambar sebagai tanda meraikan kemenangan tersebut di Instagram.
Dalam tempoh 17 jam selepas dimuat naik, hantaran tersebut  berjaya memperoleh lebih 52 juta tanda suka selain pemain penyerang itu turut melepasi 400 juta bilangan pengikut di platform media sosial berkenaan.
“Juara dunia! Saya telah lama mengimpikannya, saya amat teringin untuk memenanginya dan masih bertahan. Sukar untuk mempercayainya. Merit ini milik pasukan (Argentina) di mana semangat juang semua pemain untuk mengejar impian yang sama adalah mengatasi kekuatan individu,” katanya menerusi hantaran tersebut.
Tanda suka pada hantaran itu melepasi satu hantaran Ronaldo bulan lepas yang mendapat 41.9 juta tanda suka.
Ia merupakan iklan jenama fesyen mewah, Louis Vuitton yang memaparkan pemain pasukan Portugal itu dan Messi sedang bermain catur.

Ronaldo bagaimanapun masih merupakan individu yang paling ramai pengikut di Instagram dengan mempunyai 519 juta pengikut. – Agensi


Budak 12 tahun kelihatan seperti orang dewasa
Oleh KOSMO!

20 Disember 2022, 7:24 pm
FORT WORTH, TEXAS – Seorang kanak-kanak lelaki dari negeri Texas, Amerika Syarikat (AS) menjadi sensasi media sosial kerana mempunyai ciri fizikal seperti lelaki dewasa sedangkan umurnya hanya 12 tahun, lapor laman berita Oddity Central semalam.
Jeremiah Johnson, mula menjadi tajuk-tajuk berita di seluruh AS minggu lalu, selepas beberapa gambarnya memegang trofi bertulis ‘Pemain Paling Bernilai 12U Division’ menjadi tular di media sosial.
Johnson bermain bola sepak Amerika untuk pasukan Akademi Elite Dallas Dragons (DEA), dan pasukan tersebut baru sahaja memenangi Kejohanan Kebangsaan Remaja 2022 di Miami. Dia dianugerahkan trofi MVP tersebut.
Namun, ketika gambar-gambar Johnson menerima ribuan tanda suka dan ucapan tahniah, apa yang menjadi pehatian netizen adalah umur pemain berkenaan.
Orang ramai sukar mempercayai bahawa Johnson baru berumur 12 tahun disebabkan keadaan fizikalnya yang kelihatan seperti lelaki dewasa.
Sebuah sekolah sukan di Florida menyenaraikan Johnson sebagai pemain berusia 12 tahun selain sebuah video memaparkan dia mengakui usianya itu tular di laman Twitter.

Namun, netizen masih enggan mempercayainya dan mendakwa pemain bola sepak Amerika itu berumur sekurang-kurangnya 20 tahun.
Ramai netizen mempertikaikan mengenai tatu pada bawah lengan Johnson serta misai dan janggutnya yang dikatakan adalah sesuatu yang luar biasa untuk seorang kanak-kanak 12 tahun.
Ibu Johnson bagaimanapun menepis dakwaan itu dengan menjelaskan bahawa ia bukan tatu sebenar.
“Saya mendesak agar anda memaparkan sijil kelahiran dan bukannya sekadar mengaku berumur 12 tahun,” kata seorang netizen.
Johnson mempunyai ketinggian 180 sentimeter dan seberat 90 kilogram. – Agensi


Amber Heard selesai tuntutan mahkamah kes fitnah aktor Johnny Deep
Oleh KOSMO!

20 Disember 2022, 7:00 pm
LOS ANGELES – Aktres terkenal, Amber Heard berjaya menyelesaikan tuntutan mahkamah kes fitnah yang sebelum ini dikemukakan oleh bekas suaminya, aktor Johnny Depp, demikian menurut satu kenyataan yang disiarkan di akaun Instagramnya seperti dilaporkan CNN semalam.
Heard, 36, berkata, dia tidak membuat pengakuan bersalah dan penyelesaian itu bukan tindakan yang menunjukkan bahawa aktres berkenaan menyerah kalah dalam kes fitnah tersebut.
Sebelum ini, Depp, 56, menyaman pelakon filem Gully itu kerana memfitnah selepas Heard mendakwa aktor tersebut menderanya dalam ruangan pendapat akhbar The Washington Post pada tahun 2018.
Heard, 36, sebelum ini diperintahkan membayar ganti rugi lebih AS$10 juta (RM44.35 juta) kepada Depp manakala aktor tersebut diarah membayar Heard AS$2 juta (RM8.87 juta) selepas dia memfailkan saman balas terhadap bekas suaminya itu.
Saman balas tersebut menuduh aktor yang pernah berlakon dalan filem Pirates of the Caribbean itu memfitnahnya selepas peguam Depp, Adam Waldman menganggap dakwaan penderaan yang didakwa Heard sebagai satu penipuan.
 “Saya membuat keputusan ini kerana hilang kepercayaan terhadap sistem undang-undang Amerika,” kata Heard.

Aktres itu memfailkan rayuan dalam kes fitnah itu pada awal bulan ini. – Agensi


ATM diarah mobiliti aset bantu banjir Pantai Timur
Oleh MOHD AZLI ADLAN

20 Disember 2022, 6:35 pm
BESUT – Kerajaan telah mengarahkan Angkatan Tentera Malaysia (ATM) untuk memobiliti aset-aset khususnya trak dan lori melebihi 10 tan ke negeri-negeri yang terjejas teruk dengan banjir pada masa ini.
Timbalan Perdana Menteri, Datuk Seri Dr. Ahmad Zahid Hamidi berkata, ia bertujuan bagi mengatasi isu kekurangan aset yang agak mengganggu operasi banjir khususnya di Pantai Timur.
“Saya telah meminta agar Angkatan Tentera Malaysia khususnya Menteri Pertahanan (Datuk Seri Mohamad Hasan) untuk memobilisasikan trak atau lori yang lebih berat lagi 10 tan ke atas bagi dikerahkan ke Kelantan, Terengganu Pahang dan mungkin negeri-negeri lain.
“Saya yakin semua (masalah) logistik akan diselesaikan sesegera mungkin,” katanya selepas memantau keadaan banjir di Kampung Nangka di sini hari ini.
Kosmo! Online semalam melaporkan
Ketua Polis Terengganu, Datuk Rohaimi Md. Isa berkata, pasukan keselamatan menghadapi kekangan logistik bagi menjalankan operasi memindah dan menyelamatkan mangsa banjir.
Beliau berkata, Ibu Pejabat Polis Daerah (IPD) Besut, Kemaman dan Setiu telah memohon penambahan aset bagi menghadapi banjir kali ini yang agak buruk berbanding musim tengkujuh lalu.

Ahmad Zahid berkata, masalah logistik berlalu kerana hujan lebat dan luruan monsun yang berlaku sejak hujung minggu lalu telah mencetuskan banjir besar tiga kali ganda daripada kebiasaan.
Jelas beliau, masalah logistik terbabit telah menyebabkansedikit kelewatan dalam penghantaran bekalan makanan di pusat pemindahan sementara (PPS) kritikal di pedalaman akibat terputus hubungan.
“Begitupun saya yakin koordinasi yang dilakukan di peringkat daerah dan negeri dapat menyantuni segera semua permasalahan mangsa (banjir) terlibat dengan segera,” katanya. – KOSMO! ONLINE


Julia Farhana kini isteri Dr. Che Hafiz
Oleh LIA OTHMAN

20 Disember 2022, 8:02 pm
PETALING JAYA – Pelakon Julia Farhana kini sah bergelar isteri kepada lelaki pilihannya, Dr. Che Hafiz.
Menerusi satu hantaran di Instagram, Julia atau nama sebenarnya Julia Farhana Marin, 28, mengakui majlis pernikahannya yang berlangsung pada 14 Disember lalu diadakan secara tertutup dan hanya dihadiri keluarga terdekat.
“Saya mahu berkongsi secara rasmi bahawa saya kini isteri kepada Che Hafiz.
“Kami ingin mohon maaf kerana lewat memberitahu hal ini kepada rakan-rakan dan media kerana ia adalah majlis tertutup yang hanya dihadiri oleh keluarga.
“Saya dan suami memohon doa semua dalam perjalanan kami sebagai suami isteri” katanya.
Sementara itu, Che Hafiz atau Che
Muhammad Hafiz Che Baharom, 32, turut
berkongsi gambar dan ucapan sama dalam
akaun laman sosialnya.

“Alhamdulillah sesi akad nikah saya dan isteri telah berjalan dengan lancar,” ujarnya.
Difahamkan, pasangan itu kini sedang berbulan madu di Indonesia.
Terdahulu, pada 14 November lalu, Julia mendedahkan sudah bertunang dengan Che Hafiz dan bakal berkahwin dalam masa terdekat.
Untuk rekod, Che Hafiz sebelum ini pernah mendirikan rumah tanga dengan pelakon dan penyanyi Lufya Omar pada 26 November 2016 namun bercerai pada 17 Jun 2020 di Mahkamah Rendah Syariah Daerah Petaling, Shah Alam.
Hasil perkahwinan tersebut, mereka dikurniakan seorang cahaya mata iaitu Laana Haura yang kini berusia lima tahun. – KOSMO! ONLINE


Pengajaran jadi wanita lebih baik, Hawa Rizwana mohon maaf
Oleh MOHAMMAD SHAHEMY AZMI

20 Disember 2022, 6:44 pm
KUALA LUMPUR – Pengacara Hawa Rizwana memohon maaf kepada sesiapa sahaja yang tersinggung dan terasa hati tentang isu pakaiannya yang dikatakan terlalu ketat sehingga mendapat teguran ‘pedas’ daripada khalayak.
Hawa atau nama lengkapnya Hawa Rizwana Ahmad Redzuan tidak sangka pakaian berupa seluar kulit hitam yang digayakan dalam sebuah majlis mendapat perhatian masyarakat dan dilabel sebagai tidak sesuai dengan imejnya yang berhijab.
“Tentang isu pakaian saya baru-baru ini, sebenarnya baju yang saya gayakan itu labuh. Cuma gambar yang saya kongsikan dalam media sosial diambil dari sudut yang tidak sesuai. Jadi nampak tidak sopan.
“Selepas ini saya akan lebih berhati-hati. Memang saya rasa tidak seronok bila pakaian yang saya gayakan tidak disenangi,” katanya kepada Kosmo! Online.
Pada masa sama, personaliti berusia 27 tahun itu juga mengakui tiada niat untuk menyakiti hati mana-mana pihak, namun terbuka menerima teguran supaya lebih berhati-hati untuk masa akan datang.
“Sejujurnya saya tiada niat untuk buat sesiapa sahaja sakit hati. Bila ada yang menegur, saya ambil teguran itu secara positif.

“Saya juga akan lebih berhati-hati untuk berkongsi sesuatu dalam media sosial,” katanya.
Disoal sama tidak pernah serik selepas pernah ditegur sebelum ini atas isu sama, pengacara program MeleTOP itu menjelaskan, dia masih belajar untuk menjadi wanita yang lebih baik dan bersedia menerima teguran secara positif.
“Memang saya pernah ditegur sebelum ini tentang bab berpakaian. Saya masih lagi belajar untuk menjadi lebih baik.
“Kalau rasa rasa teguran itu boleh jadikan saya manusia yang lebih baik, kenapa tidak? Saya pun tidak mahu jadi suri teladan yang tidak baik. Terima kasih pada mereka yang menegur,” katanya.
Semalam, Kosmo! Online melaporkan Hawa teruk dihentam netizen apabila berpakaian terlalu ketat sehingga dinasihatkan agar tidak tenggelam dalam arus populariti dan dunia glamor.
Hawa sebelum ini juga pernah dikritik kerana memakai pakaian sukan yang ketat sehingga menampakkan bentuk potongan badannya ketika melakukan aktiviti sukan berbasikal. – KOSMO! ONLINE


BTR fasa 1 disalur bulan Januari
Oleh Abdul Rahman Razali

20 Disember 2022, 7:24 pm
BTR fasa 1 disalur bulan Januari | 15 MINIT MMTV 20 Disember 2022.


Wanita muat naik gambar ‘jenazah’ sendiri kerana enggan bayar hutang
Oleh KOSMO!

20 Disember 2022, 8:00 pm
JAKARTA – Seorang wanita dari Medan, wilayah Sumatera Utara sanggup berpura-pura mati kerana enggan melangsaikan hutangnya kepada  seorang individu lain, lapor laman berita Merdeka kelmarin.
Wanita yang hanya dikenali sebagai L itu memuat naik hantaran menerusi akaun Facebook anaknya yang menyatakan dia sudah meninggal dunia.
Dia turut menyertakan beberapa gambar menunjukkan keadaannya yang sudah menjadi ‘jenazah’ dan dibalut dengan kain kafan.
Hantaran itu turut mendakwa L meninggal dunia kerana kemalangan di sebuah jambatan serta jenazahnya akan dikebumikan di Aceh.
Menurut si pemiutang, Maya Gunawan, dia sudah beberapa kali meminta L membayar hutangnya namun, wanita berkenaan mengakui tidak mempunyai wang untuk melunaskannya.
Dia sebelum itu berjanji akan membayar hutang pada 20 November lalu, namun gagal bertindak demikian.

Selepas waktu yang dijanjikan tiba, L meminta agar tempoh pembayaran dipanjangkan lagi sehingga 6 Disember lalu.
Tidak lama selepas itu, dia memuat naik hantaran menggunakan akaun Facebook anaknya dengan mendakwa telah meninggal dunia.
Anaknya, Najwa Almira Ginting kemudian tampil mendedahkan perkara sebenar bahawa ibunya masih hidup dan bertindak demikian kerana enggan membayar hutang.
Dia turut meminta pihak berkaitan agar memaafkan perbuatan ibunya itu. – Agensi


Pemandu Proton Wira lari lepas langgar rider diburu
Oleh MOHD SHARKAWI LONDING

20 Disember 2022, 6:30 pm
JOHOR BAHRU – Seorang pemandu kereta jenis Proton Wira diburu selepas dipercayai terlibat dalam kejadian langgar lari di Jalan Sutera Tanjung, Taman Sutera Utama, Skudai, di sini semalam.
Pemangku Ketua Polis Daerah Johor Bahru Utara, Superintendan Fariz Ammar Abdullah berkata, kejadian itu dikesan selepas sebuah video berdurasi 45 saat tular di Facebook.
Katanya, hasil siasatan mendapati kejadian itu berlaku pada pukul 8 malam melibatkan kemalangan langgar lari antara kereta Proton Wira dan sebuah motosikal Honda Wave.
“Suspek iaitu pemandu kereta dikatakan memasuki laluan bertentangan dan melanggar motosikal seorang penghantar makanan yang berhenti di persimpangan laluan terbabit.
“Pemandu lelaki itu kemudian melarikan diri dengan memandu secara melulu dan melawan arus,” katanya ketika dihubungi hari ini.
Fariz berkata, akibat kemalangan itu, penunggang motosikal cedera pada belakang badan. Siasatan mendapati kereta dipandu suspek dilaporkan hilang di Pelangi Indah pada Ahad lalu.

Kereta Proton Wira itu kemudiannya ditemui pada pukul 10 pagi hari ini selepas ditinggalkan suspek di tepi Jalan Persiaran Scientex Utama, Senai.
“Polis sedang mengesan pemandu kereta tersebut untuk siasatan lanjut di bawah Seksyen 43(1) Akta Pengangkutan Jalan 1987,”katanya.-KOSMO! ONLINE.


Banjir: Operasi perkhidmatan tren KTM Intercity tergendala
Oleh KOSMO!

20 Disember 2022, 6:26 pm
PETALING JAYA – Laluan kereta api bagi laluan Tumpat ke Tanah Merah ditutup sementara bagi perkhidmatan tren sektor Pantai Timur kerana ditenggelami air.
Keretapi Tanah Melayu Berhad (KTMB) menerusi satu kenyataan berkata, laluan itu ditutup disebabkan berlakunya kejadian banjir di antara Pasir Mas ke Tanah Merah di kilometer 490.00 hingga kilometer 493.00.
“Aturan operasi perkhidmatan tren KTM Intercity bagi laluan tersebut antaranya tren nombor 26 dan 27 (Ekspres Rakyat Timuran) laluan Johor Bahru Sentral ke Tumpat dan sebaliknya. Perkhidmatan ini akan mula dan tamat dari Stesen Tanah Merah.
“Bagi perkhidmatan tren shuttle nombor 51, 52, 55, 56, 57, 60 bagi laluan Tumpat – Dabong – Gua Musang – Kuala Lipis dan sebaliknya pula, perkhidmatan ini akan mula dan tamat dari Stesen Tanah Merah,” katanya.
Selain itu menurutnya, bagi perkhidmatan tren shuttle nombor 53 dan 58 (Tumpat – Gua Musang – Tumpat), perkhidmatan ini akan mula dan tamat dari Stesen Tanah Merah.
“Perkhidmatan tren shuttle 34, 35, 36, 37, 50 dan 59 bagi laluan Gua Musang – Kuala Lipis – Gemas dan sebaliknya, ia beroperasi seperti biasa. Tiada perkhidmatan bas akan disediakan dari Tanah Merah ke Tumpat dan sebaliknya,” katanya.

Menurutnya lagi, para penumpang yang tidak ingin meneruskan perjalanan boleh membuat pembatalan tiket dan mendapatkan pemulangan tambang mengikut syarat dan terma yang telah ditetapkan.
“Sebarang pindaan operasi tren dan perkembangan terkini akan dimaklumkan dari semasa ke semasa bergantung kepada keadaan cuaca dan paras air sungai di sektor Pantai Timur,” katanya.
Untuk pertanyaan lanjut, orang ramai boleh menghubungi pusat panggilan KTMB di 03-22671200 atau layari
saluran media baharu rasmi KTMB serta laman sesawang di www.ktmb.com.my. – KOSMO! ONLINE


Tanah runtuh: Cuaca mendung, pasukan SAR masih beroperasi
Oleh TUAN NURHIDAYAH TUAN AB.GHANI

20 Disember 2022, 5:04 pm
HULU SELANGOR – Operasi mencari dan menyelamat baki sembilan mangsa dalam tragedi tanah runtuh di tapak perkhemahan Father’s Organic Farm, Batang Kali-Genting Highlands, di sini, masih diteruskan sejak pukul 8 pagi tadi.
Hasil tinjauan Kosmo! mendapati cuaca kini dilihat mendung dan setakat pukul 5 petang ini, masih tiada kemaskini daripada pihak SAR berkenaan penemuan sembilan lagi mangsa tragedi terbabit.
Sebelum ini, Penolong Pengarah Jabatan Bomba dan Penyelamat Malaysia (JBPM) Selangor, Hafisham Mohd Noor berkata, pencarian akan difokuskan di Sektor C (Riverside) sehingga ke atas (hill side).
Terdahulu Kosmo! melaporkan seramai 28 anggota pasukan ‘sweeper’ dikerahkan ke kawasan ‘ground zero’ sehingga Sungai Kendondong sejauh tiga hingga empat kilometer. – KOSMO! ONLINE.


Banjir: KPDNKSH hantar bantuan makanan
Oleh ZULKIFLI MANZOR

20 Disember 2022, 5:09 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDNKSH) menggerakkan bantuan “food bank” kepada mangsa banjir bermula hari ini.
Menterinya, Datuk Seri Salahuddin Ayub berkata, bantuan berbentuk makanan sedia masak itu bertujuan untuk mengurangkan beban mangsa banjir di negeri-negeri yang terjejas.
“Kita akan fokus pada makanan yang sedia masak. Mereka (mangsa banjir) tidak ada masa untuk menjerang air dan sebagainya.
“Kita akan hantar bantuan dan ini saya akan umum peringkat demi peringkat supaya tanggungjawab kita untuk meringankan beban mangsa,” katanya pada sidang akhbar di bangunan Parlimen hari ini.
Salahuddin berkata, jumlah mangsa banjir akan diteliti bagi mengelakkan pembaziran memandangkan ada pihak lain seperti badan bukan kerajaan (NGO), syarikat dan orang perseorangan dijangka memberi bantuan.
Dalam pada itu, beliau memaklumkan, bekalan makanan di negeri terjejas banjir masih stabil dan terkawal kecuali berlaku peningkatan terhadap harga sayur-sayuran tempatan.

Bagaimanapun, katanya, pihaknya tidak menerima aduan mengenai pencatutan harga barangan buat masa ini, sebaliknya mendapat aduan mengenai kekurangan bekalan barangan di sesetengah kawasan.
Jelasnya, KPDNKSH telah mengerakkan pegawai penguat kuasa bagi membuat semakan dan rondaan.
“Pasar raya mengadakan kawalan dalaman nanti kalau letak longgok (bekalan) semula, dikhuatiri akan berlaku serbuan atau pembelian panik.
“Namun jika berlaku sorok atau mengaut keuntungan berlipat ganda, pegawai penguat kuasa akan mengambil tindakan serta-merta,” ujarnya. – KOSMO! ONLINE


Pemancing naikkan patin 190kg selepas bertarung 90 minit
Oleh KOSMO!

20 Disember 2022, 4:53 pm
BANGKOK – Seorang pemancing dari Britain berjaya menangkap seekor patin seberat 190 kilogram (kg) yang dipercayai antara terbesar di dunia selepas bertarung selama satu jam setengah untuk menaikkan ikan  gergasi itu di Thailand, lapor portal berita MailOnline semalam.
Dean McEwan, 36, menangkap ikan itu di Sungai Mekong ketika melakukan aktiviti memancing di kolam ikan Palm Tree Lagoon Fishery.
Disebabkan terlalu besar, tiga lelaki lain perlu membantu McEwan untuk memasukkan ikan patin tersebut ke dalam jaring bagi membolehkan berat dan saiznya diukur.
Haiwan gergasi itu mempunyai panjang 213 sentimeter (sm) dan seberat 190 kg.
Meskipun tiada rekod rasmi bagi kategori ‘catfish’  terbesar yang ditangkap oleh pemancing Britain di Thailand, hasil tangkapan McEwan mungkin adalah yang terbesar.
“Ketika itu adalah waktu tengah hari, di mana saya mengalihkan pandangan seketika daripada joran  sebelum terdengar bunyi kuat pada batang pancing.

“Ia benar-benar menguji stamina. Selepas sejam setengah bertungkus-lumus, kami berjaya menaikkan ikan dan berehat seketika,” kata McEwan.
Selepas mengambil ukuran berat dan panjang serta merakam gambar kenang-kenangan, McEwan melepaskan semula ikan patin itu ke dalam tasik.
Sementara itu, seorang ekspatriat Britain yang mengendalikan kolam ikan itu bersama isteriya, Tim Webb berkata, ia merupakan ikan patin terbesar di tasik itu dan mungkin yang terbesar di Thailand. – Agensi


Agroterapi Rumah Hijau Khas bantu 90 OKU cerebral palsy
Oleh KHAIRUL MOHD. ALI

20 Disember 2022, 4:53 pm
JOHOR BAHRU – Rumah Hijau Khas yang disumbangkan Kulim (Malaysia) Berhad kepada Persatuan Cerebral Palsy Johor (CPJ) bakal memanfaatkan seramai 90 pelajar persatuan berkenaan.
Pengerusi CPJ, Tunku Fatimah Faridah Tunku Osman memberitahu, kemudahan tersebut membolehkan pihaknya mengembang usaha membantu lebih ramai pelajar bagi menyediakan peluang untuk golongan terkini mendapatkan mata pencarian dan berdikari.
“Inisiatif ini sejajar dengan komitmen kami untuk mendidik, melatih, merawat dan menyediakan keperluan khas untuk pelajar-pelajar cerebral palsy.
“Kami berharap masyarakat sekitar akan menyokong projek rumah hijau ini dengan memilih untuk membeli buah-buahan dan sayur-sayuran di CPJ,” katanya ketika berucap pada majlis penyerahan rumah hijau berkenaan di Persatuan Cerebral Palsy Johor, di sini hari ini.
Turut hadir, Pengarah Urusan Kulim, Mohd. Faris Adli Shukery dan Ketua Pegawai Operasi Kulim, Fairuz Ismail.
Rumah hijau berkenaan dibangunkan dengan peruntukan bernilai RM40,000 hasil kerjasama CPJ, Kulim dan juga Yayasan Johor Corporation sebagai kemudahan untuk sesi terapi kepada para pelajar melalui agroterapi.

Agroterapi merupakan satu bentuk terapi yang menyediakan aktiviti berstruktur dalam suasana pertanian bagi membantu mereka meningkatkan koordinasi motor, kekuatan dan daya tahan serta komunikasi melalui hubungan penyembuhan antara manusia, tumbuh-tumbuhan dan ekosistem sekitarnya.
Sementara itu, Mohd. Faris pula memberitahu, sumbangan itu merupakan salah satu daripada program khidmat sosial masyarakat pihaknya kepada komuniti tempatan.
“Sebagai pemain industri perniagaan tani, masyarakat telah menjadi pemacu utama kepada setiap kejayaan kami. Oleh itu, kami ingin berkongsi kejayaan dengan meningkatkan kualiti hidup masyarakat dalam komuniti terutamanya di mana kami beroperasi.
“Selain membantu golongan memerlukan, kami juga mahu menggalakkan masyarakat untuk membuat kebaikan melalui sumbangan, perbelanjaan atau menyumbang masa mereka kembali kepada komuniti,” ujarnya.
Pengerusi Yayasan JCorp, Rozaini Mohd. Sani pula memberitahu, pihaknya menyokong kerjasama yang bertujuan untuk memberikan impak positif kepada masyarakat khususnya golongan istimewa iaitu pelajar-pelajar cerebral palsy di CPJ dan juga masyarakat sekitar.-KOSMO! ONLINE


Pasangan pengantin pakai jersi Perancis, Argentina semasa bersanding
Oleh KOSMO!

20 Disember 2022, 6:00 pm
NEW DELHI – Satu pasangan pengantin menggayakan jersi pasukan bola sepak Argentina dan Perancis pada hari persandingan mereka di bandar Kochi, India pada Ahad lalu, lapor portal berita Perbadanan Penyiaran British (BBC) semalam.
Pengantin lelaki dikenali sebagai Sachin ialah peminat setia bintang Argentina, Lionel Messi manakala pasangannya, Athira merupakan penyokong bersemangat pasukan bola sepak Perancis.
Beberapa jam sebelum kedua-dua pasukan bertemu di Stadium Lusail, Qatar dalam salah satu perlawanan paling menakjubkan dalam sejarah Piala Dunia, mereka melangsungkan perkahwinan dalam satu majlis di bandar tersebut.
Di sebalik pakaian perkahwinan tradisional mereka, Athira menggayakan jersi Perancis yang tertera nombor 10 manakala Sachin menyarung jersi Argentina juga bernombor 10.
Bintang bola sepak Perancis, Kylian Mbappe memakai jersi bernombor 10, manakala Messi menyarung jersi bernombor sama ketika beraksi bersama Argentina dalam perlawanan akhir bola sepak Piala Dunia di Qatar pada Ahad lalu.
Akhbar Malayala Manorama melaporkan bahawa selepas majlis perkahwinan mereka, pasangan itu pulang ke rumah Sachin di Thiruvananthapuram yang terletak sejauh kira-kira 206 kilometer untuk menyaksikan perlawanan akhir tersebut.

Argentina memenangi perlawanan akhir menerusi penentuan sepakan penalti 4-2 selepas seri 3-3 pada masa tambahan sekaligus memberi peluang kepada Messi berusia 35 tahun untuk menjulang trofi Piala Dunia. – Agensi


Ibu pelakon Aida Aris meninggal dunia
Oleh MOHD. HAIKAL ISA

20 Disember 2022, 5:36 pm
PETALING JAYA – “Sebelum meninggal dunia, dia (arwah mak) sangat manja dan ingin selalu tidur bersama.”
Itu kata pelakon Aida Aris dalam nada sebak mengesahkan bahawa ibu tersayang, Allahyarham Siti Khadijah Abu Sujak menghembuskan nafas terakhir pukul 10.40 pagi tadi di sebuah klinik swasta di Rawang, Selangor.
“Mak memang dah uzur. Dalam pukul 9.40 pagi tadi, beliau dah tak gerakkan badan dan penafasannya pun macam sudah tiada.
“Mak diberi bantuan pernafasan (CPR) sejurus sampai di klinik selama 45 minit namun sudah sampai ajalnya dan  beliau tidak dapat diselamatkan. Saya reda dengan apa yang berlaku,” kata Aida atau nama sebenarnya, Siti Rohaida Mat Aris, 50 ketika dihubungi Kosmo! Online sebentar tadi.
Allahyarham Siti Khadijah meninggal dunia pada usia 84 tahun.
Kata pelakon filem Debu-Debu Kasih itu lagi, ibunya sering keluar masuk hospital namun keadaan kesihatannya stabil sehinggalah menerima berita pemergian ibu tersayangnya itu.

“Mak ada masalah paru-paru berair. Bulan September tempoh hari, beliau menerima rawatan termasuk menjalani Angiogram (rawatan untuk jantung) namun doktor maklumkan jantungnya okey dan tidak tersumbat.
“Paras oksigen di dalam badan kejap naik, kejap turun. Biasalah orang tua. Penglihatan pun dah kabur nak pergi bilik air perlu bantuan. Saya reda dengan pemergiannya semoga dipermudahkan urusanya di sana,” kata Aida.
Ketika dihubungi, Aida sedang menguruskan jenazah Allahyarham ibunya dan pengesahan kematian sedang dilakukan pihak berkuasa. – KOSMO! ONLINE


Anwar teruskan aspirasi Keluarga Malaysia – Ismail Sabri
Oleh ZULKIFLI MANZOR

20 Disember 2022, 5:20 pm
KUALA LUMPUR – Bekas Perdana Menteri, Datuk Seri Ismail Sabri Yaakob berterima kasih kepada Datuk Seri Anwar Ibrahim kerana meneruskan aspirasi Keluarga Malaysia dalam membela rakyat.
Menurut beliau, Anwar sebagai Perdana Menteri baharu meneruskan inisiatif Kerajaan Keluarga Malaysia dalam Bajet Mini 2023 dan Rang Undang-Undang Kumpulan Wang Disatukan (Perbelanjaan Masuk Akaun) 2022 yang diluluskan di Dewan Rakyat hari ini.
“Inisiatif-inisiatif yang diluluskan itu merupakan sebahagian daripada aspirasi Bajet Kerajaan Keluarga Malaysia dibentangkan pada 7 Oktober 2022 yang memberi fokus kepada kesejahteraan rakyat dan kemakmuran ekonomi negara.
“Ia turut mengambil kira semua aspek khususnya untuk membela golongan B40 dan sebagai persediaan bagi menghadapi ketidaktentuan ekonomi yang diramalkan berlaku pada tahun depan,” katanya dalam satu kenyataan media hari ini.
Ismail Sabri berkata, antara inisiatif-inisiatif Bajet 2023 yang diumumkan oleh Anwar hari ini adalah Bantuan Awal Persekolahan, Bantuan Keluarga Malaysia, Bantuan Musim Tengkujuh, Kenaikan Gaji Tahunan Tambahan Khas 2023 dan Bantuan Khas Kewangan untuk kakitangan awam serta menyediakan 50,000 peluang pekerjaan.
Menurur beliau, kerajaan terdahulu juga berusaha sedaya upaya memastikan kos sara hidup rakyat tidak melambung tinggi.

Kata beliau, keputusan kerajaan Keluarga Malaysia pada Jun lalu untuk tidak menaikkan tarif elektrik di Semenanjung dengan menanggung kos sebanyak RM5.8 bilion dan memberi subsidi sebanyak RM1.2 bilion kepada penternak untuk tidak menaikkan harga ayam serta telur adalah antara usaha bagi meringankan beban rakyat. – KOSMO! ONLINE.


Tanah runtuh: Keluarga kecewa, pihak tidak dikenali kutip sumbangan
Oleh DIYANATUL ATIQAH ZAKARYA

20 Disember 2022, 5:02 pm
ALOR GAJAH – Ahli keluarga kepada mangsa tragedi tanah runtuh di Batang Kali, Hulu Selangor, Tai Chang Lin meluahkan rasa kecewa apabila ada pihak tidak dikenali melancarkan tabung sumbangan kononnya untuk membantu meringankan beban keluarga terlibat.
Menurut Tai Seng Fui, 62, anaknya, Chang Lin, 35, menantu, Yu Siew Pay, 34, dan dua cucunya masing-masing berusia empat serta tujuh tahun masih belum ditemui dan operasi mencari dan menyelamat (SAR) sedang diteruskan oleh agensi terlibat.
Ujarnya, bagaimanapun sejak semalam ahli keluarganya mengesan aktiviti mengutip sumbangan di laman sosial yang didakwa untuk upacara sembahyang mangsa insiden tanah runtuh.
“Semalam, anak saya yang lain nampak di Facebook ada netizen muat naik status mengatakan sedih dengan tragedi yang meragut nyawa dan dia telah membantu mencari tokong untuk upacara sembahyang bagi mereka yang maut serta masih hilang.
“Justeru, ramai pembaca yang memberi respons bersimpati dan menyumbang, namun kami tidak pernah dihubungi berhubung kutipan dana itu,” katanya ketika ditemui pemberita, di Kampung Machap Baru di sini, hari ini.
Difahamkan sumbangan itu termasuklah bagi membeli barangan keperluan upacara dan membayar upah sami.

Mengulas lanjut dia memberitahu, dia juga kecewa apabila pengguna Facebook terbabit turut menggunakan gambar-gambar tokong dan berkaitan upacara sembahyang yang dipercayai diperolehi daripada hasil carian dalam internet.
“Kami pelik, dia juga letak senarai nama mangsa yang terlibat tetapi keluarga kami masih belum ditemui.
“Di kampung Machap Baru ini, hampir 30 peratus penduduk merupakan keturunan keluarga ‘Tai’ dan ada keluarga lain yang terima panggilan daripada saudara mara yang hairan mengapa kutipan untuk upacara sembahyang telah dibuat.
“Perkara ini telah mencetuskan salah faham dan kami sangat marah kerana sehingga kini pihak terbabit tidak meminta izin dan tidak tahu kutipan tersebut ke mana, malah kini hantaran tersebut juga telah dipadamkan,” katanya.
Katanya, keluarganya menasihati orang ramai untuk menyemak kesahihan sebarang tabung yang dilancarkan di laman sosial bagi mengelak diperdayakan oleh pihak tidak bertanggungjawab.
Ujarnya, pihaknya akan membuat laporan polis sekiranya perkara itu terus menimbulkan ketidakselesaan kepada keluarganya. – KOSMO! ONLINE


Dr. Amalina kesal anak terima komen lucah isu khatan
Oleh KOSMO!

20 Disember 2022, 5:08 pm
PETALING JAYA – Pakar bedah kelahiran Malaysia, Dr Nur Amalina Che Bakri bakal mengambil tindakan undang-undang berhubung kenyataan lucah individu tidak bertanggungjawab berkaitan isu khatan, baru-baru ini.
Isu itu tercetus apabila Dr. Amalina menerusi siri ‘Ask Me A Question’ di Instagramnya menjawab soalan daripada pengikutnya berhubung perkhidmatan sunat bayi di United Kingdom.
Dr. Amalina menjawab, perkhidmatan itu tiada kerana menyunatkan anak perempuan dikategorikan sebagai melanggar undang-undang di negara tersebut.
“Kenyataan di sesi Q&A di Instagram menjadi viral apabila kenyataan saya menjawab soalan pengikut diambil penulis artikel tabloid untuk dijadikan bahan berita mereka.
“Tidak pernah saya mmepertikaikan hukum Islam, malah saya buat kenyataan kalau anda berada di Malaysia, ikutlah fatwa dan undang-undang Malaysia,” katanya.
Beliau bagaimanapun kesal dengan tindakan beberapa media yang menggunakan tajuk artikel yang tidak sesuai sehingga mengundang fitnah dan kontroversi.

“Saya berbelah bahagi untuk menulis kenyataan ini tetapi mengambil keputusan untuk bersuara kerana sesetengah lelaki Melayu Islam (dan juga perempuan) membuat kenyataan lucah terhadap anak perempuan saya yang hanya berusia sembilan minggu,” katanya.
Menurutnya lagi, beliau tidak kisah jika kata-kata tersebut ditujukan kepadanya, namun adalah melampau apabila kenyataan berbaur lucah ditujukan kepada anaknya yang tidak berdosa sekali gus meminta agar anaknya tidak diganggu. – KOSMO! ONLINE


Dedah dipukul bekas kekasih, Diana Danielle serba salah
Oleh NUR EMIRA SAIZALI

20 Disember 2022, 6:00 pm
KUALA LUMPUR – Enggan memanjangkan isu, pelakon Diana Danielle tampil membuat penjelasan, tiada niat mahu mengungkit kisah lama menerusi pendedahan pernah dipukul bekas teman lelaki yang tular baru-baru ini.
Menurut aktres berusia 31 tahun itu, perkongsian tersebut sekadar perbualan bersama pelakon Amelia Henderson dalam sebuah program. Dia juga tidak menyangka perkara berkenaan mencuri perhatian ramai.
Impaknya, isteri kepada aktor Farid Kamil itu mengakui didatangi perasaan serba salah atas keterlanjuran berkongsi peristiwa lama tersebut kepada umum.
“Saya hanya berkongsi dan bukan berniat nak ungkit kisah lama apatah lagi ingin mencari gaduh dengan orang lain.
“Sebenarnya wujud rasa serba salah selepas berkongsi mengenai perkara itu kerana saya tak maksudkan sesiapa. Tidak boleh salahkan orang lain jika perkara itu diperkatakan sebab saya sendiri yang memulakannya,” katanya kepada Kosmo! Online di sini hari ini.
Bukan kali pertama, Diana atau nama sebenarnya Diana Danielle Danny Beeson memberitahu dia pernah berkongsi kejadian tersebut kepada umum sekitar 10 tahun lalu.

Malah, dia juga terkejut apabila ramai yang memberi respons positif terhadap perkara yang dikongsi.
“Sebenarnya saya pernah mendedahkan perkara ini sekitar 10 tahun lalu tetapi mungkin ramai peminat muda yang tidak mengetahui tentangnya.
“Selepas berkongsi perkara itu, ramai yang mesej secara peribadi dan berterima kasih kerada perkara tersebut memberi semangat kepada mereka menghadapi situasi serupa,” katanya lagi.
Ditanya mengenai respons suami mengenai hal tersebut, Diana memberitahu Farid memahami pendedahan tersebut dilakukan atas dasar kerja.
“Dia faham itu pengalaman saya dan kami memang tiada perbincangan mengenai hal ini.
“Farid seorang yang tenang dan okey sebab dia tahu saya tiada niat untuk menjatuhkan mana-mana pihak,” jelasnya yang ditemui pada majlis pelancaran koleksi Rizman Ruzaini RR Cruise 22/23 di RR Flagship Store di Shoppes at Four Season Place, sebentar tadi.
Terdahulu, aktres kacukan Melayu-Inggeris itu mencuri perhatian ramai apabila secara terbuka berkongsi pengalamannya didera secara fizikal oleh bekas kekasih yang tidak didedahkan identitinya.
Menerusi perkongsian dalam program Studio Sembang bersama Amelia Henderson, dia memberitahu pernah dipukul sehingga mengalami bengkak pada bahagian leher.
Tidak lama selepas putus dengan bekas kekasih, Diana dan Farid berkahwin pada 2012 dan hasil perkongsian hidup selama sedekad, mereka dikurniakan dua orang cahaya mata bernama Muhammad dan Nur Aurora. – KOSMO! ONLINE


Gaji permulaan jurutera dikaji
Oleh MUHAMMAD NAJIEB AHMAD FUAD

20 Disember 2022, 3:54 pm
KUALA LUMPUR – Lembaga Jurutera Malaysia (BEM) akan mewujudkan satu task force bagi mengkaji gaji permulaan buat jurutera di negara ini.
Menteri Kerja Raya, Datuk Seri Alexander Nanta Linggi berkata, ia berikutan isu gaji permulaan profesion teknikal dalam negara ini dikatakan agak rendah jika dibandingkan dengan negara-negara di luar.
Katanya, isu gaji juga mungkin menjadi faktor utama kurangnya minat golongan muda untuk menceburi bidang teknikal di negara ini.
“Merujuk kepada maklumat daripada Lembaga Jurutera Malaysia BEM, nisbah jurutera kepada populasi rakyat Malaysia hanya 1:170 berbanding dengan negara-negara maju yang lain,” katanya.
Beliau berkata demikian ketika berucap merasmikan Hari Profesion Teknikal Negara (HTPN) 2022, secara dalam talian di sini hari ini.
Turut hadir, Ketua Setiausaha Kementerian Kerja Raya, Datuk Wira Wan Ahmad Uzir Wan Sulaiman.

Tambahnya, beliau juga berharap syarikat-syarikat berkaitan kerajaan (GLC) juga disarankan melibatkan kalangan profesional teknikal di dalam tadbir urus syarikat seperti Ahli Lembaga Pengarah atau Ketua Pegawai Eksekutif.
“Usaha yang lebih agresif dan proaktif perlu direncanakan dengan melantik lebih ramai golongan profesion teknikal mengisi jawatan-jawatan strategik dan pembuat dasar diperkhidmatan awam,” ujarnya.
Nanta juga berkata pemerkasaan latihan dan pendidikan untuk bidang Teknikal dan Vokasional (TVET) perlu diperkukuhkan bagi menyediakan ekosistem yang positif bagi melahirkan pakar-pakar yang berkemahiran tinggi.
“Sehubungan itu, saya menyeru agar penggerak industri bersama-sama dengan kementerian dalam usaha untuk menggalakkan TVET kepada semua lapisan masyarakat.
Sementara itu, Wan Ahmad ketika sidang media memaklumkan gaji permulaan jurutera yang dicadangkan adalah sekitar RM2,800 hingga RM3,500 di masa akan datang.
“Gaji dalam kerajaan pada tahun-tahun tertentu mesti buat kajian mengenai kenaikan gaji bukan di sini sahaja tetapi semua kementerian juga buat kajian kenaikan tersebut,” katanya. – KOSMO! ONLINE


Tunjuk kaki sikit, mesej Ebit pada pengadu – Saksi
Oleh IVAN AMIRUL

20 Disember 2022, 3:40 pm
TENOM – “Antara pesanan adalah satu mesej suara dari Ebit Lew kepada ‘pengadu’ yang berbunyi ‘Tunjuk kaki sikit, tunjuk kaki sikit’, ” kata pendakwah bebas, Firdaus Wong.
Pendakwah tersebut memaklumkan mesej suara yang didengar sendiri secara terus daripada telefon bimbit ‘Pengadu’ (identiti tidak didedahkan) melalui aplikasi WhatsApp.
Firdaus Wong atau nama sebenarnya Firdaus Wong Wai Hung, 39, berkata, turut dilihat beberapa mesej lain serta gambar lucah.
“Terdapat juga pesanan bertulis menerusi WhatsApp iaitu ‘minta husband you ceraikan you, I bayar you’.
“Saya melihat semua mesej dan gambar berkenaan apabila bertemu dengan ‘pengadu’ dan suami selepas laporan polis dibuat pada 7 Ogos 2021,” katanya.
Beliau berkata demikian ketika menjawab pertanyaan Timbalan Pendakwa Raya, Zahida Zakaria di hadapan Majistret Nur Asyraf Zolhani pada perbicaraan kes gangguan seksual membabitkan pendakwah terkenal, Ebit Lew.

Sementara itu, Firdaus dalam kesaksian sama memaklumkan dirinya turut melihat terdapat gambar kemaluan lelaki yang dihantar menerusi perbualan antara ‘pengadu’ dan pendakwah selebriti berkenaan.
“Saya juga melihat gambar kemaluan lelaki di dalam perbualan antara ‘pengadu’ dan Ebit Lew,” katanya yang juga Pengasas dan Presiden Pertubuhan Bukan Kerajaan (NGO), Multiracial Reverted Muslim (MRM).
Terdahulu, Ebit Lew tiba di Mahkamah Majistret Tenom, hari ini bagi menghadiri sambungan prosiding perbicaraan kes gangguan seksual mengaitkan dirinya.
Ebit atau nama sebenar Ebit Irawan Ibrahim, 37, tiba di pekarangan bangunan mahkamah pada jam 9.50 pagi dengan menaiki kereta jenis pacuan empat roda berwarna hitam dan ditemani peguam.
Ebit pada 18 Februari lalu didakwa atas 11 pertuduhan termasuk dakwaan mengaibkan kehormatan seorang wanita berumur 41 tahun di daerah Tenom. – KOSMO! ONLINE


Doktor tegur pemuda makan roti cicah air bah
Oleh KOSMO!

20 Disember 2022, 4:04 pm
PETALING JAYA – Tindakan dua pemuda di Kelantan yang videonya tular apabila makan roti yang dicicah air bah, ditegur seorang doktor.
Pengerusi MedTweetMy, Dr. Khairul Hafidz Alkhair Khairul Amin menerusi Twitter, menggesa orang ramai supaya tidak mengikuti perbuatan itu kerana bimbang memudaratkan kesihatan kelak.
“Saya ada nampak di TikTok ada yang cicah roti dengan air banjir. Mohon untuk tidak diikuti. Air banjir adalah kotor.
“Penyakit seperti taun dan keracunan makanan boleh berlaku. Saya doakan mangsa tersebut dapat diselamatkan dan dibawa ke Pusat Pemindahan Sementara (PPS),” ujarnya.
Rata-rata netizen bersetuju dengan kenyataan Dr. Khairul itu sekaligus turut mengecam tindakan kedua-dua pemuda terbabit.
“Yang makan nasi ketika air banjir dah sipi nak cecah meja pun ada. Belum kena keracunan memang boleh sembang. Sudah kena baru berakal,” kata Fazly77.

“Sebab nak buat content (kandungan) bodoh je. Pelik-pelik budak-budak zaman sekarang ni,” kata Ami pula.
“Zaman la ni, ramai orang jadi macam sewel semata-mata mengejar tontonan, tanda suka dan wang,” ujar seorang lagi netizen. – KOSMO! ONLINE


Kawalan sekitar Parlimen diperketatkan – Polis
Oleh AZMI NORDIN

20 Disember 2022, 4:00 pm
KUALA LUMPUR – Polis memperketatkan kawalan keselamatan dan lalu lintas di semua laluan keluar dan masuk Parlimen, di sini, sepanjang tempoh parlimen bersidang.
Tindakan tersebut diambil susulan Mesyuarat Pertama Penggal Pertama Majlis Parlimen ke-15 yang bermula dari semalam hingga esok ekoran dijangka akan didatangi segelintir orang awam.
Ketua Polis Kuala Lumpur , Datuk Azmi Abu Kassim berkata, dalam tempoh berkenaan, terdapat beberapa pertubuhan bukan kerajaan (NGO) dan orang ramai ingin membuat penyerahan memorandum.
“Tindakan penyerahan itu akan menyebabkan kesesakan lalu lintas ke laluan utama Parlimen,” katanya dalam kenyataan hari ini.
Sehubungan itu, Azmi berkata, pihaknya telah menetapkan kawasan sekitar Tugu Negara sebagai tempat berkumpul kumpulan tersebut bagi memastikan kelancaran serahan memorandum.
“Sebarang kenyataan media oleh wakil penyerah hanya dibenarkan di sekitar kawasan Tugu Negara sahaja.

“Pihak polis akan memastikan keselamatan semua Ahli Parlimen dan lalu lintas berjalan lancar bagi tujuan menghadiri Persidangan Dewan Rakyat,” katanya.
Justeru itu, Azmi menasihati orang ramai untuk tidak berkumpul atau mengadakan sebarang perhimpunan tanpa kebenaran.
Kata beliau, tindakan tegas akan diambil kepada mana-mana pihak yang tidak mematuhi dan melanggar undang-undang. KOSMO! ONLINE


21 mayat dijumpai sekitar lereng bukit
Oleh TUAN NURHIDAYAH TUAN AB.GHANI

20 Disember 2022, 3:44 pm
HULU SELANGOR- Sebanyak 21 daripada 24 mayat insiden tanah runtuh di tapak perkhemahan Father’s Organic Farm, Batang Kali-Genting telah dijumpai oleh pasukan penyelamat di Sektor A (Hillview) berhampiran lereng bukit.
Menurut Pusat Kawalan Operasi Bencana (PKOB), tiga lagi mayat ditemukan di Sektor C (Riverside), tapak perkhemahan yang berhampiran sungai.
Walaupun operasi mencari dan menyelamat (SAR) telah memasuki hari kelima, masih tiada mayat dijumpai di kawasan Sektor B (Farmview).
PKOB turut memaklumkan seramai 42 pengunjung terdiri daripada 25 dewasa dan 17 kanak-kanak, difahamkan menginap di tapak perkhemahan di Sektor A sebelum kejadian tanah runtuh Jumaat lalu.
Sementara itu, di Sektor B, terdapat sembilan pengunjung dewasa bersama tiga kanak-kanak yang menginap di tapak perkhemahan berdekatan kebun sayur.
Seterusnya, seramai 26 pengunjung terdiri daripada 17 dewasa dan sembilan kanak-kanak berada di Sektor C.

Dalam pada itu, 14 lagi mangsa yang merupakan pekerja ladang di kebun sayur berkenaan dilaporkan selamat susulan berada di Sektor D.
Terdahulu, Kosmo! melaporkan 61 mangsa selamat manakala 24 lagi disahkan terkorban dan sembilan lagi masih hilang. -KOSMO! ONLINE


Tuduh kekasih dibela VIP, hisap dadah, Pablo Amirul minta maaf
Oleh MOHD. HAIKAL ISA

20 Disember 2022, 3:54 pm
PETALING JAYA – Pelakon Pablo Amirul memohon maaf secara terbuka terhadap bekas kekasih yang difahamkan seorang juruterbang sebuah syarikat penerbangan atas tuduhan menghisap dadah dan menjalin hubungan dengan orang kenamaan (VIP).
Pablo atau nama sebenarnya, Amirul Hisyam Mohd Sakri menerusi satu muat naik video dalam Instagram menginsafi kesilapan sendiri dan bersedia menjadi seorang yang pemaaf.
“Saya minta maaf. Saya tak nak jadi orang yang gila dan nak jadi manusia yang pemaaf.
“Buat syarikat penerbangan (tempat bekas kekasih saya bekerja sebagai juruterbang), saya minta maaf kerana menuduh pekerja anda sebegitu.
“Saya berdepan masalah peribadi. Saya merayu dan minta maaf sekali lagi kepada syarikat penerbangan terbabit, saya ingin tegaskan bahawa Fatin Nabila Musa seorang juruterbang yang hebat,” katanya menerusi video berdurasi lebih 25 minit tersebut.
Jelas pelakon kelahiran Wakaf Bharu, Kelantan itu lagi, sebagai seorang manusia, dia tidak boleh lari daripada melakukan kesilapan dan termasuk juga orang lain.
“Semua orang buat silap. Saya buat silap. Dia (Fatin) pun buat silap. Saya terlalu ikut perasaan.

“Jangan menghukum. Ramai sangat nak jadi penghukum dalam ini (media sosial). Kita bukan Tuhan.
“Tiada mana-mana pihak yang menyuruh atau memaksa saya untuk melakukan permohonan maaf. Allah tolong Pablo dan saya cuma nak bersihkan nama Fatin Nabila Musa sahaja.
“Dia tak pernah ambil dadah. Saya orang yang tuduh dia. Buat syarikat penerbangan, adalah satu tindakan tidak patut memecat atau membuang Fatin – seorang juruterbang yang dahsyat. Kita semua buat silap dan kita hanya manusia biasa,” dedahnya.
Tegas pelakon filem Air Force The Movie: Selagi Bernyawa itu, wanita berkenaan mempunyai rekod kerja yang cemerlang sebagai juruterbang dan dia sendiri ingin membetulkan apa yang telah berlaku atas kekhilafan dirinya.
“She has a good flight record (dia mempunyai rekod penerbangan yang baik). Saya dah tak nak jadi gila dan buatkan benda ini tak betul.
“Mari kita memaafkan dan lupakan sebab saya pun nak minta ampun daripada Allah. Saya bukan lelaki yang sempurna dan Muslim yang baik tetapi saya sedang mencuba yang terbaik.
“Sekurang-kurangnya, saya tidak hidup dalam penipuan. Saya cuba bersikap telus,” kata Pablo, 37.
Semalam, kecoh dalam media sosial apabila Pablo memuat naik status mendakwa seorang wanita yang difahamkan bekas kekasihnya menjalin hubungan dengan seorang VIP dan ‘dibela’ individu terbabit. – KOSMO! ONLINE


Tanah runtuh: Sultan, Permaisuri Selangor puji kesiapsiagaan pasukan penyelamat
Oleh MOHD YUNUS YAKKUB

20 Disember 2022, 4:07 pm
SHAH ALAM – Kesiapsiagaan dan sinergi pelaksanaan terbaik sejak hari pertama oleh setiap agensi dalam misi mencari dan menyelamat (SAR) tragedi tanah runtuh di tapak perkhemahan Father’s Organic Farm Batang Kali dekat sini mendapat pujian daripada Sultan Selangor, Sultan Sharafuddin Idris Shah.
Menurut kenyataan di laman Facebook Selangor Royal Office, Sultan Sharafuddin berasa bangga dan amat menghargai usaha serta kesungguhan semua pihak tersebut.
Turut menzahirkan penghargaan adalah Tengku Permaisuri Selangor, Tengku Permaisuri Norashikin kepada anggota-anggota keselamatan yang masih bertungkus lumus menjalankan operasi SAR sembilan lagi mangsa tragedi tanah runtuh itu.
“Baginda berdua amat menghargai usaha dan kesungguhan semua pihak dan turut khuatir apabila diberitahu bahawa ada anggota yang cedera, sakit dan berdepan cabaran getir sepanjang operasi ini berjalan.
“Baginda bimbang keadaan cuaca yang tidak menentu ketika ini juga akan menyukarkan lagi usaha-usaha SAR yang sedang giat dilaksanakan sejak 16 Disember lalu,” katanya.
Justeru, Sultan Sharafuddin berharap jabatan-jabatan kerajaan dan agensi-agensi di semua peringkat yang terlibat dalam SAR akan terus bersemangat dan bersatu hati serta diberikan segala kemudahan fizikal dan mental untuk menyelesaikan operasi dengan sempurna.

Lima agensi penyelamat yang terbabit dalam operasi SAR ini adalah Jabatan Bomba dan Penyelamat Malaysia, Polis Diraja Malaysia, Angkatan Tentera Malaysia, Pasukan Mencari dan Menyelamat Khas Malaysia (SMART) serta Angkatan Pertahanan Awam Malaysia (APM) Selangor.
“Baginda mendoakan agar pengorbanan mulia anggota-anggota penyelamat ini dalam melaksanakan tugas masing-masing dengan bersungguh-sungguh akan dikurniakan ganjaran setimpal oleh Allah SWT,” ujarnya. -KOSMO!ONLINE


Mahkamah: Pengasuh tekup muka budak dipenjara 7 hari, denda
Oleh NUZULSHAM SHAMSUDDIN

20 Disember 2022, 3:51 pm
KUALA LUMPUR – Perbuatan seorang pengasuh menekup muka dan menarik rambut dua kanak-kanak asuhannya memakan diri apabila dia dikenakan hukuman penjara tujuh hari dan denda RM32,000.
Hukuman dibuat Hakim Mahkamah Sesyen berasingan di sini hari ini.
Tertuduh, Siti Rosliza Mukthar, 47, mengaku bersalah atas dua pertuduhan itu yang dibacakan di hadapan Hakim Norina Zainol Abidin dan Hakim Datuk Nu’aman Mahmud.
Di hadapan Hakim Norina, Siti Rosliza yang dihukum penjara tujuh hari dan denda RM20,000 bagi kesalahan menganiaya kanak-kanak perempuan berusia setahun dua bulan dengan cara menyerkup kepala mangsa menggunakan plastik.
Sementara itu, di hadapan Hakim Nu’aman, wanita itu dihukum penjara sehari dan denda RM12,000 kerana menganiaya kanak-kanak lelaki usia sama dengan mengheret tangan mangsa secara kasar dan menarik rambut.
Kedua-dua perbuatan itu mungkin akan menyebabkan mangsa cedera fizikal yang mana kesalahan itu dilakukan di sebuah taska di Brickfields di sini pada pukul 3.19 petang dan 5.36 petang, 16 November lalu.

Pendakwaan dibuat mengikut Seksyen 31(1)(a) Akta Kanak-kanak 2001 yang membawa hukuman denda tidak melebihi RM50,000 atau penjara maksimum 20 tahun atau kedua-duanya.
Hukuman penjara itu berjalan serentak bermula hari ini. Sekiranya gagal membayar denda, tertuduh berdepan hukuman penjara tambahan selama 18 bulan.
Terdahulu Timbalan Pendakwa Raya, Abdul Khaliq Nazeri dan Noorhani Muhmmed Ayub memohon hukuman setimpal kerana tindakan tertuduh boleh menyebabkan kecederaan serius pada fizikal mangsa.
Bagaimanapun tertuduh yang tidak diwakili peguam dalam rayuannya memohon hukuman ringan dengan alasan perlu menanggung ibu bapa dan adik-beradik.
“Saya sudah tidak bekerja dan mempunyai pinjaman pembiayaan yang perlu dilunaskan,” katanya. – KOSMO! ONLINE


Keluarga mangsa renjatan elekrik belum putuskan tindakan undang-undang
Oleh ROHANA MOHD. NAWI

20 Disember 2022, 4:10 pm
TUMPAT – Keluarga tiga beradik yang maut akibat renjatan elektik di Kampung Bendang Surau, Morak di sini semalam masih belum membuat sebarang keputusan untuk mengambil tindakan undang-undang terhadap Tenaga Nasional Berhad (TNB).
Bapa mangsa, Mohd. Nadzir Mohamed, 67, berkata, berdasarkan maklumat yang diterima, kejadian yang meragut nyawa Nurul Syazwani, 33, Sakinah, 29, Noorfathiah, 27, itu berpunca daripada kebocoran pendawaian elektrik.
Katanya, jika dilihat daripada punca itu, ia merupakan kecuaian pihak TNB dalam menguruskan perkhidmatan.
“Bagaimanapun, kami sekeluarga akan berbincang terlebih dahulu. Setakat ini, saya tidak boleh memberi jawapan sama ada akan ambil tindakan (saman) atau tidak.
“Saya dan keluarga masih terkejut dengan kejadian yang berlaku dalam sekelip mata. Beri saya masa untuk berbincang dengan anak-anak dan keluarga terdekat,” katanya ketika ditemui pemberita di rumahnya hari ini.
Terdahulu, pesara kerajaan itu menerima kunjungan Ketua Polis Kelantan, Datuk Muhamad Zaki Harun dan rombongan dari Ibu Pejabat Polis Kontinjen (IPK) Kelantan serta Ibu Pejabat Polis Daerah (IPD) Tumpat.

Muhamad Zaki turut menyampaikan sumbangan tunai dan barangan keperluan bagi meringankan beban keluarga mangsa yang juga merupakan mangsa banjir.
Sementara itu, ibu mangsa, Zainun Sulaiman, 62, berkata, dia reda dengan ketentuan ilahi meskipun kehilangan tiga anak serentak.
“Sakinah mengadu sakit perut dan dada pagi semalam. Dia ada beritahu bahawa najisnya berwarna hitam akibat kesan ubat yang dimakannya dan mungkin akan mati.
“Saya menemaninya ke klinik swasta untuk mendapatkan rawatan. Pada waktu tengah hari, saya terkejut mendengar bunyi bising di hadapan rumah sebelum melihat mayat tiga beradik itu terbujur kaku tidak jauh antara satu sama lain,” kata wanita itu.- KOSMO! ONLINE


Majoriti mangsa remaja bawah umur kenal perogol
Oleh SAFINA RAMLI

20 Disember 2022, 4:50 pm
GEORGE TOWN – Jenayah rogol terutama membabitkan remaja bawah umur di negeri ini agak membimbangkan dengan kebanyakan suspek merupakan individu yang dikenali mangsa.
Ketua Polis Pulau Pinang, Datuk Mohd. Shuhaily Mohd. Zain berkata, berdasarkan statistik, sebanyak 96 kes rogol dilaporkan dari Julai 2021 hingga November lalu di negeri ini.
“Tangkapan melibatkan juvana (bawah umur) adalah 77 orang dengan jenayah rogol dalam kalangan remaja bawah umur membimbangkan.
“Kebanyakannya (jenayah rogol) dilakukan oleh suspek yang dikenali mangsa. Secara tidak langsung, ia memberi gambaran bahawa seks bebas terlalu berleluasa dalam kalangan mereka di bawah umur,” katanya pada sidang akhbar di Universiti Sains Malaysia (USM), di sini hari ini.
Terdahulu, Mohd. Shuhaily menjadi panel program townhall anjuran Polis Diraja Malaysia (PDRM) Pulau Pinang yang membincangkan tentang ‘Remaja dan Jenayah: Isu dan Cabaran’.
Turut menjadi ahli panel program berkenaan ialah pakar motivasi, Mohamed Hanafiah Malek Prof Madya Dr. Abdul Rashid Mohamad dari Pusat Penyelidikan Dasar dan Kajian Antarabangsa USM serta Datuk Dr. P. Sudramoothy selaku moderator program itu.

Menurut Mohd. Shuhaily, demografi mereka yang terlibat rogol terdiri daripada remaja kumpulan B40.
“Apa yang kita bimbang bagaimana dengan nasib mangsa, stigma masyarakat dan jalan penyelesaian terhadap isu ini. Kita bimbang ia menjadi perkara biasa bagi mereka dan lama-lama bangga dengan jumlah lelaki yang mereka kenali,” katanya.-KOSMO! ONLINE


Ajaran sesat Millah Abraham, [email protected]’ dipantau ketat
Oleh ISKANDAR SHAH MOHAMED

20 Disember 2022, 3:05 pm
SHAH ALAM – Majlis Agama Islam Selangor (MAIS) sedang memantau ketat sebanyak 14 ajaran sesat yang dikesan masih bergiat aktif di negeri ini.
Ajaran yang didapati menyeleweng itu antaranya ajaran Millah Abraham, Syiah, [email protected]’ dan [email protected].
Pengerusi MAIS, Tan Sri Abdul Aziz Mohd. Yusof berkata, pemantauan rapi sentiasa dijalankan pihaknya secara berterusan bersama Jabatan Agama Islam Selangor (JAIS).
Kata beliau, pihaknya mengakui segelintir umat Islam mudah tertarik dengan perkara indah namun tidak menyedari ia sebaliknya terpesong.
“Justeru, kita menasihatkan orang ramai yang berasa curiga atau keliru mengenai sesebuah ajaran supaya segera merujuk kepada MAIS.
“Selain itu, mereka boleh menghubungi Bahagian Penguatkuasaan JAIS untuk tindakan lanjut,” katanya ketika ditemui selepas merasmikan Persidangan Pertubuhan Islam Bukan Kerajaan (PIBK) 2022 di Auditorium Masjid Sultan Salahuddin Abdul Aziz Shah di sini, hari ini.

Pada program itu, beliau turut menyerahkan ganjaran RM1.03 juta kepada 81 PIBK yang bernaung di bawah MAIS atas komitmen menangani isu ancaman akidah dan sosial umat Islam.
Semalam, Kosmo! melaporkan kumpulan ajaran sesat Millah Abraham yang dikesan kewujudannya beberapa tahun lalu, kini kembali hangat diperkatakan.
Beberapa pengikut termasuk seorang selebriti lelaki mendedahkan terjebak dengan kumpulan berkenaan.
Jelas Abdul Aziz, orang ramai yang mempunyai kesangsian berkaitan ajaran sesat turut boleh merujuk kepada 97 PIBK yang berdaftar di bawah MAIS.
“Kita termasuk JAIS sememangnya tidak mampu untuk bergerak secara bersendirian terutama bagi menjalankan penguatkuasaan.
“PIBK antara pihak yang turut bekerjasama dengan kita dan terbuka membantu mereka yang terjebak dalam ajaran sesat,” ujarnya.
Tambah beliau, umat Islam dinasihatkan tidak terpedaya dengan ajaran sesat termasuk menerusi media sosial dan merujuknya kepada pihak berkuasa berkaitan. -KOSMO!ONLINE


UPSI agih RM469,400 kepada 100 pelajar asnaf, B40
Oleh LUQMAN RIDHWAN MOHAMED NOR

20 Disember 2022, 3:23 pm
TANJUNG MALIM – Universiti Pendidikan Sultan Idris (UPSI) menerusi Pusat Wakaf, Endowmen, Zakat, Khairat dan Sedekah (WEZAS) mengagihkan RM469,400 kepada 100 pelajar yang terdiri daripada golongan asnaf dan B40 pusat pengajian tersebut.
Naib Canselor UPSI, Profesor Datuk Dr. Md. Amin Md. Taff berkata, peruntukan tersebut merupakan sebahagian sumbangan zakat korporat yang telah disumbangkan kepada UPSI.
“UPSI terbina seratus tahun yang lampau melalui rasa cinta dan prihatin Raja-Raja Melayu iaitu Sultan Perak, Sultan Selangor, Sultan Pahang dan Yang di-Pertuan Besar Negeri Sembilan yang menginfakkan harta kepada perjuangan bangsa Melayu telah dijajah lebih 500 tahun lamanya oleh kuasa asing.
“Menerusi rasa cinta itu, hari ini dizahirkan pula oleh syarikat-syarikat korporat yang menyumbang ratusan ribu ringgit kepada anak-anak bangsa Malaysia menerusi zakat yang telah disumbangkan kepada UPSI,” katanya di sini semalam.
Beliau berkata demikian ketika menyampaikan ucapan perasmian Pelancaran 100 Dermasiswa WEZAS Sempena 100 Tahun UPSI di Kolej Za’aba, Kampus Sultan Azlan Shah di sini.
Menurut Md. Amin, menerusi peruntukan tersebut, terdapat tiga pecahan kategori pelajar bakal menerima manfaat iaitu kategori pertama sebanyak RM3,500 elaun sara hidup, elaun buku dan yuran pengajian setiap semester.

“Kategori seterusnya para pelajar akan menerima kira-kira sejumlah RM1,500 hingga RM2,100 merangkumi elaun sara hidup dan yuran pengajian setiap semester manakala kelompok terakhir akan menerima RM600 untuk elaun sara hidup setiap semester,” jelasnya.
Pada masa sama, Md. Amin turut menerima serahan sumbangan korporat sebanyak lebih daripada wakil-wakil lima buah syarikat korporat bernilai kira-kira RM 1.04 juta daripada Lembaga Tabung Haji, Etiqa General Takaful Malaysia, Bank Kerjasama Rakyat Malaysia, Radicare Sdn. Bhd. dan Bank Islam Malaysia Berhad. – KOSMO! ONLINE


Banjir: Agong titah jaga anak, cucu
Oleh NORHAFIZAN ZULKIFLI

20 Disember 2022, 3:01 pm
KUANTAN – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah agar rakyat yang terjejas banjir sentiasa berwaspada dan menjaga ahli keluarga masing-masing.
Titah baginda itu susulan daripada beberapa kejadian yang meragut nyawa sejak banjir melanda tiga negeri iaitu Pahang, Terengganu dan Kelantan bermula Ahad.
“Saya ingin memberi nasihat kepada rakyat khusus yang dilanda banjir di Negeri Pahang, Terengganu dan Kelantan harus berwaspada dengan keadaan cuaca ketika ini.
“Dengarlah arahan-arahan pihak kerajaan supaya pindah atau tinggal di PPS (pusat pemindahan sementara) di kawasan-kawasan tertentu.
“Dalam pada itu saya juga nasihat kepada kaum ibu bapa jagalah anak-anak atau cucu supaya mereka tidak kehilangan dalam keadaan macam ini,”titah baginda ketika berkenan melawat PPS Sekolah Kebangsaan (SK) Beserah Acheh di sini hari ini.
Keberangkatan Seri Paduka Baginda diiringi Pemangku Raja Pahang, Tengku Mahkota, Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah dan baginda turut berkenan menyampaikan sumbangan kepada 50 keluarga yang ditempatkan di PPS berkenaan.

Dalam pada itu baginda juga bertitah agar mangsa yang ditempatkan di PPS sentiasa bersabar dan menjaga kebersihan.
“Saya harap tempat-tempat PPS ini sentiasa berada dalam keadaan bersih dan guna bilik-bilik tandas dengan sebaik mungkin,”titahnya.
Sementara itu seorang mangsa banjir, Nur Hadawiah Daud, 29, melahirkan rasa syukur dan berterima kasih atas sumbangan yang diterima.
Nur Hadawiah yang menetap di di Kampung Alur Ladang, Beserah berpindah ke PPS Beserah semalam bersama ibunya, Hasnah Hasim, 67, dan bapanya, Daud Awang Senik, 66.
“Menjunjung kasih Tuanku atas kurniaan sumbangan yang diberikan yang sedikit sebanyak dapat membantu dan meringankan beban kami sekeluarga,”katanya.
Mengulas kejadian banjir yang melanda kampungnya itu, Nur Hadawiah berkata, ia adalah sesuatu yang diluar jangkaan kerana rumah didiaminya itu sudah lama tidak dinaiki air. – KOSMO! ONLINE


Terkejut dengar bunyi dentuman tanah mendap bawah kereta
Oleh ROSLIZA MOHAMED

20 Disember 2022, 3:30 pm
KOTA BHARU – Seorang wanita terkejut dan panik apabila terdengar bunyi dentuman akibat mendapan tanah yang berlaku di dalam kawasan garaj tempat letak kereta di rumahnya di Lorong Kubur Maras di sini hari ini.
Mangsa yang dikenali Ida, 31, berkata, kejadian berlaku pukul 7 pagi ketika dia hendak menghantar anaknya berusia tujuh tahun untuk mendapatkan rawatan di hospital.
Menurutnya, ketika itu, dia memandu kereta jenis Proton Saga untuk keluar dari garaj sebelum terdengar bunyi dentuman kuat sehingga dia tidak dapat menggerakkan kereta.
“Terkejut dengan situasi itu, saya terus turun dan melihat ada lubang besar di bawah kereta.
“Mendapan ini mungkin berlaku ekoran aliran air deras dari tali air yang terletak 50 meter dari rumah apabila hujan lebat baru-baru ini yang turut mengakibatkan air masuk ke bahagian dapur rumah,” katanya ketika ditemui Kosmo! di rumahnya hari ini.
Menurut Ida, dia gagal untuk menggerakkan kereta sebelum menghubungi talian Angkatan Pertahanan Awam Malaysia (APM) untuk mengalihkan kereta tersebut.

Sementara itu, Bilik Gerakan APM Kota Bharu ketika dihubungi mengesahkan kejadian tersebut. – KOSMO! ONLINE


Peruntukan RM3 juta baik pulih runtuhan cerun Taman Berlian
Oleh NOR SHAFAWATI YUP

20 Disember 2022, 3:35 pm
SEREMBAN – Sebanyak RM3 juta diperuntukkan oleh kerajaan negeri untuk kerja membaik pulih cerun yang runtuh akibat mendapan tanah di Taman Bukit Berlian di sini sehingga menyebabkan tiga buah kereta terjunam awal bulan lalu.
Ahli Dewan Undangan Negeri (ADUN) Lobak, Chew Seh Yong berkata, kerja-kerja membaik pulih telah bermula semalam dan dijangka mengambil masa tiga bulan untuk disiapkan sepenuhnya.
“Ia membabitkan pembaikan cerun sepanjang 120 meter dengan kedalaman 30 meter dan jika berjalan lancar ia akan dapat disiapkan dalam tempoh tiga bulan.
“Runtuhan cerun ini berpunca daripada aliran air luar biasa terutama pada waktu hujan lebat yang menyebabkan tanah menjadi lembut, seterusnya berlaku pergerakan,” katanya ketika ditemui melawat kerja-kerja baik pulih Taman Berlian di sini hari ini.
Menurut Seh Yong, seramai 47 penduduk terjejas yang tinggal di 12 buah rumah di jalan berkenaan kini masih menyewa di tempat lain berikutan kediaman mereka perlu dikosongkan.
“Buat sementara, 47 penduduk di kawasan berhampiran tidak boleh tinggal di rumah mereka sehingga projek pembaikan cerun itu selesai.

“Dalam tempoh tersebut bayaran sewa rumah mereka akan ditanggung oleh kerajaan negeri,” katanya.
Seh Yong memberitahu, beliau berterima kasih kepada penduduk yang memberi kerjasama baik kepada kerajaan negeri dan mencari rumah sewa dengan harga berpatutan.
“Kita berharap kerja-kerja pembaikan ini dapat disiapkan dalam tempoh ditetapkan. Penduduk juga hanya dibenarkan pulang sebaik saja projek pembaikan selesai dan kawasan itu didapati benar-benar selamat,” katanya.
Sebelum ini Kosmo! melaporkan, tiga buah kereta menggelongsor dan terjatuh ke dalam cerun sedalam kira-kira 10 meter dalam kejadian tanah mendap dan runtuh di Taman Bukit Berlian di sini awal pagi 1 Disember lalu.
Runtuhan cerun di situ turut diisytiharkan sebagai kawasan bencana susulan berlaku pergerakan tanah yang berisiko tinggi menyebabkan runtuhan lebih besar. – KOSMO! ONLINE


Anwar ke Pantai Timur esok, segerakan bantuan banjir
Oleh MOHD RIDZAUDDIN ROSLAN

20 Disember 2022, 3:10 pm
PUTRAJAYA- Perdana Menteri, Datuk Seri Anwar Ibrahim akan ‘turun padang’ ke Pantai Timur esok bagi memantau situasi semasa banjir yang melanda negeri Kelantan dan Terengganu.
Perdana Menteri berkata, susulan itu, kerajaan juga akan menyegerakan bantuan kepada mangsa banjir terutamanya di negeri Pantai Timur melalui Agensi Pengurusan Bencana Negara (Nadma).
“Tetapi oleh kerana perkembangan mendesak semasa seperti banjir yang telah meragut nyawa di Pantai Timur dan juga beberapa keperluan segera, maka ada pertimbangan untuk menyegerakan serta memberikan penambahan tidak daripada segi belanjawan kerana ia tertakhluk kepada bulan Mac saja.
“Bagaimanapun, penyesuaian daripada kelulusan yang ada supaya dapat diperkasakan Nadma dan peruntukan tambahan khususnya di Kelantan dan Terengganu.
“Jadi, saya bercadang segera ke sana untuk memantau dan membantu apa yang dirasakan mendesak,” katanya menerusi ciapan di Twitter tadi.
Terdahulu, Anwar berkata demikian ketika berucap di Dewan Rakyat dalam sesi Sidang Khas Parlimen yang dijalankan selama dua hari bermula semalam.

Terdahulu, Kosmo! melaporkan mangsa banjir di Kelantan terus mencatatkan peningkatan apabila seramai 25,353 orang mangsa ditempatkan di 133 pusat pemindahan sementara (PPS) di sembilan daerah hari ini.
Pegawai Pengurusan Bencana dan Operasi, Angkatan Pertahanan Awam Malaysia (APM) Kelantan, Kapten Mohd. Hanif Omar berkata, jumlah itu membabitkan sebanyak 6,897 buah keluarga yang berlindung di PPS
Menurutnya, Pasir Mas masih kekal daerah yang paling teruk terjejas apabila melibatkan seramai 5,322 mangsa diikuti Pasir Puteh (4,379 mangsa), Tumpat (4,202 mangsa) dan Kota Bharu (4,084 mangsa).
“Seramai 3,229 mangsa banjir di Kuala Krai, Tanah Merah (1,387 mangsa), Machang (1,172 mangsa), Bachok (1,158 mangsa) dan Jeli (420 mangsa).
“Daerah Gua Musang masih selamat apabila tiada mangsa banjir dicatatkan setakat ini,” katanya ketika dihubungi Kosmo! hari ini. – KOSMO! ONLINE


Tambatan Diraja tumpuan orang ramai tinjau paras air Sungai Kelantan
Oleh MUSTAQIM MOHAMED

20 Disember 2022, 3:17 pm
KOTA BHARU – Orang ramai berkunjung ke Tambatan Diraja di sini untuk melihat sendiri paras air Sungai Kelantan bagi membolehkan mereka membuat persediaan bagi berdepan sebarang kemungkinan bencana banjir.
Petugas Menara Tinjau Tambatan Diraja, Muhammad Suhaimi Idris, 50, lokasi itu tidak putus-putus dikunjungi oleh orang ramai sama ada pada waktu siang atau malam sejak semalam.
Menurutnya, perkara tersebut sudah menjadi rutin setiap kali musim tengkujuh melanda negeri ini.
“Ia sudah menjadi kebiasaan terutamanya bagi penduduk di Kota Bharu apabila mereka berkumpul di sini untuk melihat paras air Sungai Kelantan.
“Orang ramai akan berkunjung ke sini lebih-lebih lagi semasa hujan lebat,” katanya ketika ditemui Kosmo! di Menara Tinjau Tambatan Diraja di sini hari ini.
Menurut Muhammad Suhaimi, selain itu, orang ramai akan berada di lokasi itu sehingga waktu subuh sematq-mata untuk meninjau paras air Sungai Kelantan.

Katanya, setakat ini, keadaan masih terkawal meskipun ramai berkumpul di Tambatan Diraja, namun setiap pengunjung perlu sentiasa berjaga-jaga ketika meninjau paras air sungai.
Sehingga pukul 12.00 tengah hari tadi, paras air Sungai Kelantan di kawasan Tambatan Diraja mencatatkan 4.24 meter dan ia menunjukkan bacaan amaran. – KOSMO! ONLINE


Penjawat awam Perlis terima bantuan khas RM700
Oleh SYED AZLAN SAYED HIZAR

20 Disember 2022, 3:33 pm
KANGAR – Kerajaan Negeri Perlis mengumumkan bantuan khas kewangan sebanyak RM700 seorang kepada penjawat awam negeri sehingga gred 54 yang dibayar pada bulan hadapan.
Menteri Besar Perlis, Mohd. Shukri Ramli berkata, bantuan itu adalah bagi menghargai jasa dan pengorbanan golongan tersebut yang bersungguh-sungguh memastikan jentera pentadbiran kerajaan negeri berjalan lancar.
“Semoga bantuan khas kewangan ini mampu memberikan suntikan semangat untuk penjawat awam negeri terus berkhidmat dengan lebih cemerlang lagi pada masa hadapan,” katanya.
Beliau mengumumkan bantuan itu ketika membentangkan Bajet 2023 di Kompleks Dewan Undangan Negeri (DUN) di Kangar, dekat sini hari ini.
Dalam perkembangan lain, Mohd. Shukri berkata, pelbagai usaha turut dilakukan okerajaan negeri sebelum ini bagi melonjakkan kembali industri pelancongan di Perlis terutama berasaskan tarikan dan keindahan alam semula jadi.
“Pertumbuhan industri pelancongan telah menyumbang kepada pembangunan ekonomi melalui rantaian rapat dengan beberapa industri lain seperti pengangkutan, penginapan, makanan, minuman, hiburan dan membeli-belah.

“Sehingga Ogos lalu, jumlah pelancong ke Perlis meningkat dengan ketara kepada 1.32 juta orang berbanding 407,000 pada tahun sebelumnya,” ujarnya.
Bagi memperkasakan lagi sektor pelancongan negeri ini, beliau berkata, sejumlah RM3.05 juta disediakan dalam pelbagai program dan aktiviti berkaitan pelancongan seperti Pesta Angin Timur dan Pesta Air Kuala Perlis.
“Peruntukan ini turut merangkumi program promosi pelancongan serta kerja-kerja penambahbaikan dan penyelenggaraan produk pelancongan sebagai persediaan awal kerajaan negeri melaksanakan program Tahun Melawat Perlis 2024,” katanya.
Tambahnya, kerajaan negeri sentiasa komited dalam memastikan inisiatif yang diumumkan melalui Bajet 2023 dapat direalisasikan khususnya dalam menghadapi senario ketidaktentuan ekonomi pada masa kini. – KOSMO! ONLINE


MAINS agih dana zakat RM148.4 juta kepada asnaf
Oleh NOR SHAFAWATI YUP

20 Disember 2022, 3:20 pm
SEREMBAN – Majlis Agama Islam Negeri Sembilan (MAINS) berjaya mengagihkan dana zakat berjumlah RM148.4 juta kepada golongan asnaf hasil kutipan zakat yang terkumpul sehingga Oktober tahun ini.
Timbalan Pengerusi MAINS, Jeneral (B) Tan Sri Mohd. Shahrom Nordin berkata, golongan asnaf yang dibantu terdiri daripada fakir, misikin, mualaf, ibnu sabil, fisabilillah, amil dan gharimin.
“Agihan lain meliputi bantuan hemodialisis kepada asnaf dan orang ramai, bantuan pendidikan kepada yang memerlukan, bantuan kewangan dan perubatan.
“Kita akan gunakan kutipan zakat ini mengikut lunas dan ketetapan agama Islam bagi membantu mereka yang kurang bernasib baik selain mengecilkan jurang dengan golongan berkemampuan,” katanya ketika berucap pada Majlis Penyerahan Bayaran Zakat Perniagaan Syarikat – Syarikat Korporat di sini hari ini.
Majlis tersebut menyaksikan keseluruhan penyerahan zakat perniagaan berjumlah  RM2,474,035.62 melibatkan 10 syarikat korporat.
Mohd. Shahrom berkata, dalam mendepani ketidakstabilan ekonomi global, kita tidak seharusnya melupakan peranan penting zakat bagi merancakkan kembali ekonomi umat Islam.

“Permintaan terhadap barangan dan perkhidmatan dapat ditingkatkan dengan mewujudkan kuasa membeli kepada golongan asnaf melalui agihan zakat yang dilaksanakan,” katanya.
Menurut Mohd. Shahrom, MAINS sentiasa proaktif dalam memperkasakan pelbagai inisiatif berkaitan urusan kutipan dan agihan zakat melalui dasar komprehensif.
“MAINS kini bertindak lebih komited dalam memperkasakan pelbagai inisiatif berkaitan urusan pengagihan zakat seiring dengan keperluan semasa.
“MAINS turut meningkatkan kadar had kifayah yang layak bagi para asnaf iaitu bagi fakir adalah minimum RM250 hingga RM800 manakala kadar had kifayah miskin adalah RM250 hingga RM550,” katanya.
Dalam pada itu, Mohd. Shahrom memberitahu, MAINS positif untuk mencapai sasaran RM160 juta zakat perniagaan sehingga akhir tahun ini.
“Bermula Januari hingga November tahun ini, MAINS berjaya membuat kutipan zakat perniagaan sebanyak RM112 juta berbanding RM106.1 juta dalam tempoh yang sama tahun lalu.
“Berlaku peningkatan sebanyak RM6.5 juta dan kita positif sasaran RM160 juta zakat perniagaan pada tahun ini dapat dicapai memandangkan kebiasaanya pada bulan Disember ramai yang akan membayar zakat di saat akhir,” katanya.
Jelas beliau, bagi memudahkan umat Islam di Negeri Sembilan membayar zakat, MAINS menyediakan 12 kaunter kutipan zakat yang beroperasi setiap hari sepanjang bulan Disember ini.
“Usaha ini bagi memudahkan semua pihak melaksanakan kewajipan zakat melalui pelbagai saluran yang disediakan untuk mendapat keredaan Allah swt dan manfaat asnaf serta golongan yang memerlukan bantuan,” katanya.


Hujan lebat di Terengganu, Kelantan sehingga Khamis
Oleh KOSMO!

20 Disember 2022, 3:14 pm
PETALING JAYA – Jabatan Meteorologi (MetMalaysia) mengeluarkan amaran hujan berterusan peringkat bahaya dan waspada di tiga negeri Pantai Timur sehingga Khamis, 22 Disember ini.
MetMalaysia dalam kenyataannya berkata, negeri Terengganu berada di Seksyen A iaitu diramalkan menerima hujan yang sangat lebat bagi kategori amaran hujan berterusan (peringkat bahaya) .
“Hujan lebat berterusan (peringkat buruk) juga dijangka berlaku di negeri Kelantan melibatkan Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai manakala di Pahang meliputi Kuantan, Pekan dan Rompin, dalam tempoh sama.
Sementara itu bagi Seksyen C iaitu amaran hujan berterusan peringkat waspada katanya, hujan berterusan dijangka turut berlaku di beberapa kawasan di Kelantan iaitu Gua Musang, Pahang (Jerantut dan Maran), Johor (Segamat, Kluang, Mersing, Kulai, Kota Tinggi dan Johor Bahru).
“Cuaca sama juga diramal melanda negeri Sarawak iaitu di Kuching, Serian, Samarahan, Sri Aman, Betong, Sarikei, Sibu dan Mukah dalam tempoh Jumaat, 23 Disember sehingga Sabtu, 24 Disember ini,” katanya. – KOSMO! ONLINE


[VIDEO] Pemandu lagak samseng, ‘high beam’ berkali-kali
Oleh KOSMO!

21 Disember 2022, 10:17 pm
PETALING JAYA – Tindakan seorang pemandu kenderaan menyalakan lampu suluh tinggi (high beam) berkali-kali disamping mengekori rapat kenderaan dihadapannya telah mengundang kemarahan ramai.
Menerusi perkongsian Nick Qareen di kumpulan Facebook, DashCam Owner Malaysia, dia memuat naik rakaman kamera papan pemuka kenderaannya yang berada di hadapan dengan memperlihatkan tindakan ‘biadap’ pemandu tersebut yang boleh membahayakan nyawa orang lain.
Menurut Nick, jalan yang dilalui tersebut hanya mempunyai dua lorong, manakala di lorong kiri terdapat kenderaan berat.
“Dia punya ‘high beam’ boleh buta mata. Tak boleh menyabar agaknya.
“Orang tengah memotong kereta, bas dekat lorong kiri. Lorong ada dua ‘lane’ sahaja pun. Kalau tengah memotong kereta pun orang masih kata ‘lane hogger’, memang korang tak sekolah,” luahnya.
Jelasnya lagi, disebabkan rasa marah terhadap pemandu tersebut, dia turut membalas dengan lampu tinggi semula selepas kenderaan itu berjaya memotongnya.

Menjengah ke ruangan komen, pelbagai reaksi turut diberikan orang ramai dan rata-ratanya mengecam tindakan pemandu tersebut.
“Kalau kena pada aku, memang aku pandu 20km/jam sahaja depan dia, kalau lepas potong, ikut bagi rapat nyalakan ‘high beam’ lama-lama, baru puas,” ujar seorang pengguna.
“Lain kali kau pijak ‘brek’. Biar dia mengelabah tekan brek,” ujar Hafis.
Sementara itu, seorang lagi pengguna, Abraham menyifatkan pemandu tersebut sebagai ‘tiada otak’ kerana menyusahkn pengguna jalan raya yang lain.
“Spesis yang tak ada otak, kalau nak bagi ‘high beam’ cukup sekali dua, bukan berkali-kali ganggu pemanduan orang lain,” katanya. – KOSMO! ONLINE


Cadang hukuman gantian terhadap hukuman mati mandatori
Oleh KAMARIAH KHALIDI

21 Disember 2022, 10:07 pm
PUTRAJAYA- Kerajaan bersetuju untuk meminda akta-akta berkaitan dan mengemukakan tujuh Rang Undang-Undang (RUU) membabitkan cadangan hukuman gantian terhadap hukuman mati mandatori.
Menurut Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said, mesyuarat Kabinet hari ini telah meneliti dan membincangkan semula mengenai cadangan tersebut.
Katanya, tujuh RUU itu adalah RUU Kanun Keseksaan (Pindaan) 2022; RUU Kanun Tatacara Jenayah (Pindaan) 2022; RUU Keadilan Jenayah (Pindaan) 2022; RUU Penculikan (Pindaan) 2022; RUU Senjata Api (Penalti Lebih Berat) (Pindaan) 2022; RUU Senjata (Pindaan) 2022 dan RUU Dadah Berbahaya (Pindaan) 2022.
“Saya mengucapkan ribuan terima kasih kepada Kerajaan Perpaduan pimpinan Perdana Menteri, Datuk Seri Anwar Ibrahim serta barisan Kabinet kerana telah bersetuju untuk meneruskan usaha penyemakan undang- undang berkaitan dengan hukuman mati mandatori,” katanya dalam kenyataan hari ini.
Mengulas lanjut, Azalina berkata, Jabatan Peguam Negara telah meneliti dasar pelaksanaan cadangan hukuman gantian terhadap hukuman mati mandatori melibatkan 11 kesalahan yang membawa hukuman mati mandatori sebagaimana peruntukan Kanun Keseksaan dan Akta Senjata Api Lebih Berat 1971.
“Turut diteliti ialah 23 kesalahan yang membawa hukuman mati tertakluk budi bicara Mahkamah di bawah Kanun Keseksaan, Akta Senjata 1960, Akta Senjata Api Lebih Berat 1971 dan Akta Penculikan 1961.

“Penangguhan pelaksanaan hukuman mati (moratorium) masih dikekalkan bagi pesalah hukuman mati sehingga semua pindaan RUU tersebut dilaksanakan,” jelasnya.- KOSMO! ONLINE


Wanita dipecat kerana siar tarian punggung di TikTok ketika cuti sakit
Oleh KOSMO!

21 Disember 2022, 9:00 pm
MADRID – Seorang wanita dari Sepanyol kalah dalam perbicaraan di sebuah mahkamah berhubung kes pemecatannya oleh sebuah syarikat selepas dia menyiarkan video aksi ‘twerking’ di TikTok semasa mengambil cuti bergaji.
Menurut laman berita Oddity Central, wanita berkenaan mengambil cuti kerana mendakwa mengalami sakit belakang yang teruk.
Wanita yang hanya dikenali sebagai Piedad itu dilaporkan merupakan seorang pekerja di Semark AC Group SA, iaitu syarikat yang mengendalikan operasi rangkaian pasar raya Lupa di Sepanyol.
Dia sudah bekerja dengan syarikat tersebut sejak 2006 tetapi menamatkan pekerjaannya pada akhir Januari 2021 apabila mengambil cuti bergaji dengan mendakwa mengalami sakit belakang.
Bagaimanapun, akaun perkongsian video, TikTok mendedahkan perkara yang sebenarnya berlaku terhadap wanita tersebut.
Menurut akhbar La Vanguardia, pada 14 September 2021, majikan Piedad menghantar notis rasmi mengenai pemecatannya dengan memaklumkan wanita itu bahawa pengurus kawasan telah mengakses akaun TikToknya.

Pengurus itu juga memaklumkan syarikat tersebut bahawa wanita berkenaan sedang melakukan gerakan tarian goyangan punggung atau dikenali sebagai ‘twerking’ sekali gus tidak menggambarkan keadaan kesihatannya.
Jabatan Sumber Manusia Semark AC Group SA kemudian terus memantau akaun Piedad dan mengesahkan bahawa punggungnya kelihatan cukup sihat.
“Apa yang pada asalnya didiagnosis sebagai proses pendek dari segi penyembuhan telah menjadi pendedahan video tular yang menunjukkan penipuan serta kurang menghormati syarikat dan rakan sekerja,” demikian menurut isi kandungan surat pemecatan yang dipetik dalam perbicaraan mahkamah tersebut. – Agensi